c: application/epub+zip

text:
Bijiimo
© 2014 Watch Tower Bible and Tract Society of Pennsylvania
“Wafwainwa Kutemwa Yehoba Lesa Wobe”
JIPA 12 • NYIMBO: 3, 65
“Wafwainwa Kutemwa Mukwenu Byonka byo Witemwa obe Mwine”
JIPA 17 • NYIMBO: 84, 72
Nanchi Mumona Bukoke bwa Bantu Byonka Yehoba byo Ebumona Nyi?
JIPA 23 • NYIMBO: 77, 79
Kwashainga Balongo Kufikilamo Kwingila Mingilo mu Kipwilo
JIPA 28 • NYIMBO: 42, 124
▪ “Wafwainwa Kutemwa Yehoba Lesa Wobe”
▪ “Wafwainwa Kutemwa Mukwenu Byonka byo Witemwa obe Mwine”
Ino mitwe, yaamba pa mikambizho ibiji ikatampe ya mu Mizhilo yaambilepo Yesu Kilishitu. Tusakufunda mwatazhizhe Yesu byo ambile kuba’mba twafwainwa kutemwa Yehoba na muchima yense, na mweo wetu yense ne na maana etu onse. Kabiji tusakufunda ne byo twafwainwa kumwesha’mba twatemwa bantu bonse byonka byo twitemwa atweba bene.
▪ Nanchi Mumona Bukoke bwa Bantu Byonka Yehoba byo Ebumona Nyi?
▪ Kwashainga Balongo Kufikilamo Kwingila Mingilo mu Kipwilo
Aba bemona kuba’mba kechi bafikilamo ne, bakonsha kuba byepi umvwe ke bapite mu meseko? Ino mitwe yaambapo pa kino. Kabiji yaamba ne byo twafwainwa kukwasha balongo bakyanyike ne babatizhiwa katataka kwingila mingilo mu kipwilo.
3 ‘Salululai Jishinda Jawama ja Kuyamo’
8 Kwashainga Bobakana ku Bena Kwabo—Mu Ñanyi Jishinda?
NKUPIKO: Babena kusapwila mambo awama ku mwanamulume wipaya masabi, wamba mulaka wa Mbukushu ku mukola wa Okavango mu Botswana
2,021,000
2,096
47
5,735
BANTU ba Lesa byo bafuminenga mu buzha mu Babilona mu 537 B.C.E.,Yehoba wateleko bingi muchima ku lwendo lwabo lwa kuya ku Yelusalema. Wibambijile’mba: “Nengezhezhai jimo jishinda ja kupichilamo bantu; tuchikaimo, tuchikaimo, mukwakwa abumbuke; angataimo mabwe.” (Isa. 62:10) Fwanyikizhai Bayudea byo baubile pa kuba’mba bengile uno mwingilo. Kampe bafwainwe kusala jibumba ja banabalume bakuya na kuwamisha mu jishinda, kupanga tu byabu pa tunkololongwa, kufumya bikokolo ne kuzhika mu bimbo mu jishinda. Kuba bino, kwalengejile lwendo lwa kubwela kwabo kuwama.
Twakonsha kufwanyikizha luno lwendo ku bikonkwanyi bya kwingijila Lesa. Yehoba ukeba bakalume banji kwenda mu jishinda kwakubula bya kwibakatazha. Mambo anji etutundaika amba: “Usalulule jishinda jalamba ja kuyamo, kepo ukendanga mwaluñama bulongo monsetu.” (Mana 4:26) Twafwainwa kumvwina luno lujimuno lwa Lesa pa kuba’mba tumwenemo.
Mwafwainwa mwakyumvwapo kala byamba bantu pa bakyanyike kuba’mba: ‘uno mwanyike ukoba bintu byavula bingi’ nangwa amba ‘ukafika palepa bingi mu bwikalo.’ Banyike baji na butuntulu bwa mubiji bwawama, balanguluka bukiji kabiji batapo muchima kufikizha byo bakeba kuba mu bwikalo. Baibolo waambatu kipasu kuba’mba: “Bulume bwa bansongwalume lo lukumo lwabo.” (Mana 20:29) Mwanyike wingijisha bulume bwanji ne byo ayuka pa kwingijila Yehoba wakonsha kufikizha kikonkwanyi kyanji, kabiji kimuletela bingi lusekelo.
Byonka byo mwayuka, busendwe bwa bena Kilishitu banyike, bebunemeka bingi ku bantu bamo ba mu ino ntanda lelo jino. Bakamonyi bavula boba bingi bulongo ku sukulu, kino kilengela bafunjishi babo ne baana ba sukulu bakwabo kwibatundaika kufunda kufika palepa. Nangwa bakyanyike boba bulongo mu bya makayo apa sukulu, bebatundaika ku bakwabo kutwajijila kuba bino mu bwikalo bwabo. Nanchi kino kya kimumwekelapo kala nyi? Abya mwayukapo uji na luno lukatazho nyi? Ki ka kyakonsha kukwasha mwina Kilishitu kufuukulapo bulongo?
Bifunjisha Baibolo byakonsha kwitukwasha kwenda mu jishinda jaya ku bumi. Musapwishi 12:1 waamba kuba’mba: “Sa uvuluka Mulenga wobe mu moba a bwanyike bobe.” Nga anweba ne bakwenu bakyanyike ‘mwakonsha kuvuluka byepi Mulenga wenu’?
Akimonai kyamwekejile Eric* wikala kumuzhika wa Africa. Watemenwe bingi kupama mpila. Byo afikizhe myaka 15, bamusajile kutendeka kupama mpila mu jibumba ja mu kyalo mo aikalanga. Bakebelenga kumutuma ku Europe na kumufunjisha bya kupama mpila, kino inge kyamulengejile kutumbalala bingi. Pano walondejile byepi lujimuno lwa ‘kuvuluka Mulenga wanji’? Twakonsha kufunjilako ka ku kyamumwekejile?
Pa myaka yo ajinga ku sukulu, Eric watendekele kufunda Baibolo na Bakamonyi ba kwa Yehoba. Wafunjilenga kuba’mba Mulenga ukafumyapo makatazho onse abena kupitamo bantu. Eric popo ayukile kuba’mba kyanema bingi kwingijisha kimye, ne bulume kuba kyaswa muchima wa Lesa. Wayukile’mba kwingijila Lesa kwanema bingi kukila kupama mpila. Wabatizhiwe ne kutendeka kwingijisha kimye ne bulume bwanji mu mwingilo wa Yehoba. Eric wafuukwilepo kubula kutwajijila na kufunda bya kupama mpila. Pa kupitapo kimye, waikele nkwasho mu kipwilo kabiji bamwichile ku Sukulu wa Baibolo wa Balongo Bakatanda.
Umvwe watwajijile na kufunda bya kupama mpila, Eric inge watumbalele ne kwikala bingi na bunonshi. Bino wavulukile jifunde ja mu Baibolo ja kuba’mba: “Bunonshi bwanji munonshi bwauba nobe muzhi wanji wakosa, kabiji mu milanguluko yanji bwauba nobe nsakwa yalepa.” (Mana 18:11) Mali akonsha kubepa bantu, kabiji kechi apana luzhikijilo lwa kine ne. Onkao mambo, aba bakebesha bya bunonshi “beasa bene na misongo yavula.”—1 Timo. 6:9, 10.
Kya lusekelo ke kya kuba’mba, banyike bavula batana kuba’mba luzhikijilo lwa kine lufuma mu kwingila mwingilo wa kimye kyonse. Eric waambile’mba: “Nenunga ku ‘jibumba’ jikatampe ja bakalume ba Yehoba baji mu mwingilo wa kimye kyonse. Jino jo jibumba jawama jo nafwainwa kwikalamo, kabiji na musanchila bingi Yehoba pa kummwesha jishinda mwakutaina lusekelo lwa kine ne mwakubila bintu mu bwikalo.”
Nga anweba kiji byepi? Kukila kukebesha bintu bya mu ino ntanda, nanchi mwakonsha kunengezhezha jimo “jishinda” ja kwingijilamo Lesa kupichila mu kwingilako bupainiya nyi?—Monai kakitenguluzha ka kuba’mba “Namwenamo Bintu Byavula Bingi byo Nafwainwe Kubula Kumwenamo pa Univesiti.”
Bamulume ne mukazhi byo bafwakashijile ofweshi wa musampi wa mu United States, bamwene bengijila Yehoba pa Musampi byo bajinga na lusekelo. Nyenga wanembele’mba: “Twatemenwe kubatu bintu bya kyetu kyetu.” Bano ba Mulume ne mukazhi bafuukwilepo kwingijisha kimye ne bulume bwabo mu mwingilo wa Yehoba.
Pano bino, kuba bino kechi kwapelele ne. Juba jimo byo babalawilenga kinembelo kya pa juba batangile Yoano 8:31, po tutanga byambo byaambile Yesu amba: “Umvwe saka mulama byambo byami, mukekala baana bami ba bwanga”. Bino byambo bibalengejile kulangulukapo kuba’mba: “Pa kuba’mba twipane kyanema bingi kupezhako bwikalo bwetu.” Bapoteshe nzubo yabo ikatampe, ne bintu byo bamwene kuba’mba kechi byanema ne, kabiji bayile ku kipwilo kwa kebewenga basapwishi ba Bufumu. Luno ke bapainiya ba kimye kyonse, kabiji bakwashako ne mwingilo wa kushimika Mazubo a Bufumu ne kwingilako mingilo imo pa kushonkena kwa nkambi. Bomvwa byepi pa lupimpu lo baubile? Baambile’mba “Twakumya bingi pa kuyuka kuba’mba kwikala bwikalo bwapela kuleta bingi lusekelo, kabiji ne kuba bintu byonse jibumba ja Yehoba byo jitutundaika kuba.”
Solomone wanembele kuba’mba: “Meso obe atajishengatu kulutwe, ne bikope byobe nabyo konka.” (Mana 4:25) Twafwainwa kutwajijila kwenda mu jishinda jiketulengela kwingilako mu mwingilo wa Yehoba. Twafwainwa kuchinuzhuka bintu byakonsha kwitulabika ne kwitulengela kubula kuba bintu byo tukeba kuba.
Ñanyi bikonkwanyi bya kwingijila Lesa byo mwibikila? Kwingila mwingilo wa kimye kyonse kwawama bingi. Jishinda jimo, ke kuya na kwingijila ku bipwilo biji mu kukajilwa kwa basapwishi pa kuba’mba tusapwile mu nyaunda yonse. Nangwa kipwilo muji basapwishi bengila bingi bulongo, pano bino muji bakulumpe ne bankwasho bakepa. Abya mwakonsha kukwashako mu ano mashinda nyi? Nanchi mwakonsha kwambila kalama wa mwanzo ne kumona inge mwakonsha kuba bino nyi? Inge mukeba kuya na kwingijila kuji kukajilwa, mwakonsha kumona bipwilo bibena kukebewa bukwasho.*
Pano twayai twambepo jikwabo pa byambo biji mu Isaya 62:10. Bayudea bamo bafwainwa baingijile bingi pa kuwamisha mu jishinda jayile ku muzhi wabo pa kuba’mba bantu ba Lesa bende bulongo ne kufika ko bayilenga. Inge mu bena kwibikako kufikizha bikonkwanyi byenu mu mwingilo wazhila, kechi mwafwainwa kwikileka ne. Na bukwasho bwa Lesa, mwakonsha kufikizha bikonkwanyi byenu. Twajijilai na kulomba maana kwi Yehoba byo mubena kwibikako kushinda bintu byonse byakonsha kwimulengela kukankalwa kuba byo mukeba. Mu kuya kwa kimye, mukamona byo mwakonsha ‘kusalulula jishinda jalamba ja kuyamo, kepo mukendanga mwaluñama bulongo monsetu.’—Mana 4:26.
^ par. 8 Jizhina japimpulwa.
^ par. 18 Monai Bakwatankana kuba kyaswa muchima wa Yehoba, mapa 111-112.
Binembelo kechi byaswisha nangwa kukanya kusoka bantu ne.
Mashimikila amo a mu Baibolo amwesha kuba’mba mibiji ne bikupa bya bantu bamo bafwile bebisokele. (Yosh. 7:25; 2 Moba. 34:4, 5) Kino kyamweshanga amba bano bantu kechi bafwainwe kwibazhika ne. Pano bino, kechi kimye kyonse o kyalumbululanga bino ne.
Abino byobyo kyajinga ne mu jishimikila jaamba pa lufu lwa Mfumu Saulo ne baana banji basatu. Bonse bana bafwile mu nkondo kimye kyo balwilenga na bena Filishitiya. Pa bano baana banji bafwile, pajinga ne Yonafwanyi, wajinga mulunda wawama kabiji wakishinka watundaikanga Davida. Kimye bena Isalela bachinchika baikalanga mu Yabeshi-gileada byo baumvwine kyamwekele, bayile na kusenda bino bitumbi, bebisokele, kabiji bazhikile bikupa byabo. Pa kupitapo moba, Davida watakaikile bena Isalela pa byo baubile.—1 Sam. 31:2, 8-13; 2 Sam. 2:4-6.
Binembelo byamba kuba’mba, bafwa bakasangulwa, kabiji Lesa ukapana bumi ku bantu bonse. Yehoba uji na bulume bwa kusangula bonse bo bazhiika nangwa bo basoka, ukapa bantu bumi ne kwibapa mibiji ipya. Bahebelu basatu byo bebataile mukisha kya mujilo kwesakana na byakambizhe Mfumu Nebukaneza, kechi bachiine ne, mambo bayukile kuba’mba Lesa ukebasangula. (Da. 3:16-18) Byobyo kyajinga ne ku bakalume ba kwa Yehoba bajinga mu makampu alumanamo mu Nazi, bamo bebepaile ne kwibasoka. Bakalume ba Lesa bavula, bafwa ku bya malwa byubiwa kya kuba bantu bamo kechi bebamona inge bafwa ne. Nangwa byonkabyo, twaketekela kuba’mba, luketekelo lwa lusanguko lwa kine.—Lum. 20:13.
Yehoba kechi ukalenga jikwabo mubiji wa muntu byonka byo ajinga pa kuba’mba amusangule ne. Kino kimweka Lesa byo oba pa kusangula bena Kilishitu bashingwa na bumi bwa kuya mwiulu. Byonka byo kyajinga kwi Yesu ye ‘basangwile kwikala kilengwa kya mupashi,’ bena Kilishitu bashingwa inge bafwa basanguka byonka byo bajinga, pano bino mibiji yabo ikala nobe bamalaika. Kafwako kinungwa kimo kya mubiji wabo wa kala kyo baya nakyo mwiulu ne.—1 Pe. 3:18; 1 Ko. 15:42-53; 1 Yoa. 3:2.
Luketekelo lwa lusanguko kechi lwaimena pa bikobiwa ku mibiji yetu inge twafwa ne, bino lwaimena pa kwikala na lwitabilo mu bulume bwa Lesa bwa kufikizha milaye yanji. (Byu 24:15) Nangwa kya kuba kechi twaumvwisha bya kukumya bya kala Lesa byo aubile pa kusangula bantu nangwa byo akoba kulutwe ne, bino twaketekela mwi Yehoba. Bantu bonse bafwainwa “kuketekela” jino juba, mambo wasangwile Yesu.—Byu 17:31; Luka 24:2, 3.
Bena Kilishitu bafwainwa kulangulukangapo pa bisho byamba bantu bo bekala nabo kinkalankulo, ne pa bikebewa kulondela inge muntu wafwa. (2 Ko. 6:3, 4) Inge mubiji wa muntu wafwa babena kukeba kumusoka nangwa ne, ke kufuukulapo kwa muntu mwine nangwa kisemi kyanji.
Kampe mwayukapo mulongo nangwa nyenga umo wikana na mwina kwanji. Ano moba kwikana kwa alukatu nobe kisela. Bapesa bya kupesa pesa mu Poland batana kuba’mba, bantu baji na myaka 30 basongola nangwa kusongolwa, bekana inge baikala myaka isatu nangwa itanu na umo. Nangwa byonkabyo kechi bonkatu baji na myaka 30 bekana ne.
Sawakya wafumine ku kipamo kitala pa bisemi mu Spain kya Institute for Family Policy kyaambilepo amba: “bibelengelo bimwesha kuba’mba mu kyalo kya Europe kichika kya bantu besongola bekana.” Bino byo bibena kubiwa ne mu byalo bikwabo binonshi.
Ki ka kilengela kwikala na milanguluko yatama? Wabanda mu masongola umo kabiji upana maana wa ku Europe wamwene amba: “Kwikana kumwesha kintu kyaubiwa kala, kino kintu kikola bingi ku muchima.” Waambile ne kuba’mba: “Kino kilengela muntu kwikala na milanguluko yatama, kuzhingila, kwilangulusha, kumvwa kutama ku muchima ne kumvwa bingi bumvu.” Bimye bimo, kino kilengela muntu kwikujika. “Inge ba mu kochi bapwisha masongola, bwikalo bupimpulwa bingi. Ye bakana wakonsha kutendeka kulanguluka nobe kafwako byoaji, ne kwamba kuba’mba: ‘Twiba ñanyi atweba kine? Nanchi njipo ne na nkebelo mu bwikalo bwami nyi?’”
Ba Ewa byo baesekelenga kwalula byo beumvwinenga panyuma ya kupitapo myaka, baambile’mba: “Naumvwanga bingi bumvu byo bankaine, bantu bo twikala nabo kinkalankulo ne bakwetu baambilenga kuba’mba ‘bebakana.’ Najinga bingi na bukaji. Nashajile na baana babacheche babiji, najinga inabo ne shabo pa kimye kimo.”* Ba Adam, baikele myaka 12 pa bukulumpe mu kipwilo, baambile amba: “Mushingi ye najinga nanji pa kyokya kimye wapwile, nji bingi na bukaji, kabiji bimye bimo nkeba kwitolwela kufuma ku bakwetu.”
Kulanguluka pa bintu bya kulutwe kuleta bingi bijikila, bamo besekesha bingi kwikala na mweno yawama nangwatu panyuma ya kwikana pa myaka yavula. Bakonsha kutendeka kulanguluka kuba’mba bakwabo kechi bebata muchima ne. Mwanamukazhi umo waambile amba “bafwainwa kuleka kulanguluka bino, ne kufunda bya kuba na makatazho abo.”
Ba Stanisław bavuluka kuba’mba: “Kimye kyapwile masongola, mukazhami ye nasongwele wa bubiji wakanyanga kuya na kumona baana bami. Kino kyandengelanga kwiumvwa kuba’mba kafwako wantele muchima ne, kabiji nalangulukanga kuba’mba Yehoba wankana. Nakebelengatu kufwa. Byo papichile moba avula, namwene’mba byo nalangulukilenga kechi byaijilemo ne.” Ba Wanda, balangulukilenga bingi pa bwikalo bwabo bwa kulutwe byo bebakaine, baambile’mba: “Nalangulukilenga’mba bantu kubikapotu ne bakwetu ba mu lwitabilo kechi ba nkata muchima ne baana bami ne. Nangwa byonkabyo, nemwena balongo byo bankwasha byo ngesekesha kukomesha baana bami pakuba’mba bakekale bapopweshi ba Yehoba.”
Bino bya kumwenako byo twisambapo, byamwesha’mba bamo inge bekana bekala na milanguluko yatama. Bakonsha kutendeka kwimona kutama, ne kulanguluka kuba’mba kafwako wibata muchima ne. Inge kebalanguluke bino, bakonsha kushikwa bingi bantu bo bekala nabo. Kuba bino kwakonsha kwibalengela kutatula kulanguluka amba ba mu kipwilo kechi bebata muchima ne, kabiji ne kuba’mba kechi baji na lusa ne. Ba Stanisław ne ba Wanda bo bakaine ku benakwabo, bemwena kuba’mba balongo ne banyenga bebata bingi muchima. Kwambatu kine, bakwetu bena Kilishitu betukwasha kimye kyo tuji mu makatazho.
Mwafwainwa kuyuka kuba’mba nangwatu mwibikeko byepi kukwasha bobakana, pa bimye bimo bomvwa bingi mukose. Nyenga ye bakana wakonsha kutendeka kulanguluka kuba’mba kafwako bantu bamuta muchima ne. Alicja waambile amba: “Papita myaka itanu na isatu kufuma papwijile masongola. Pano bino, neumvwatu nobe kafwako byonji ne. Pa bimye bya uno mutundu, nkeba kwitolwela ku bakwetu ne kuya kwa bunke na kujila.”
Kyanema bingi aba bobakana kubula kwitolwela kufuma ku bakwabo. (Mana 18:1) Kabiji pa bimye bya uno mutundu, bafwainwa kujimuka bingi kuchinuzhuka kukizhamo kwibata muchima ku muntu wabula mwinakwabo. Kuba bino kwakonsha kwibalengela kwikala na milanguluko yatama ya kwifwalama.
Mulongo nangwa nyenga ye bakana wakonsha kutendeka kulanguluka ne kwikala na bijikila pa bikekala bwikalo kulutwe na lwendo, ne kumvwa mukose ne kumona kuba’mba bantu kechi bebata muchima ne. Kwikala na ino milanguluko kechi kwatama ne, kabiji kushinda ino milanguluko kechi kwapela ne, inge ketukwashe bano balongo ne banyenga mu bukishinka tuba byonka byuba Yehoba. (Sala. 55:22; 1 Pe. 5:6, 7) Twakonsha kuketekela kuba’mba betusanchila bingi pa byo twibakwasha. Kya kine kuba’mba, bakonsha kwi bakwasha ku balunda nabo bakine baji mu kipwilo!—Mana 17:17; 18:24.
^ par. 6 Mazhina apimpulwa.
“Wafwainwa kutemwa Yehoba Lesa wobe na muchima wobe yense, na mweo wobe yense, ne na maana obe onse”—MAT. 22:37
1. Ki ka kyalengejile Yehoba ne Yesu kwitemwa?
YESU walumbulwile bulunda bwajinga pe Shanji ne aye, byo ambile’mba: “Natemwa Batata.” (Yoa. 14:31) Kabiji waambile ne kuba’mba: “Shanji watemwa Mwana.” (Yoa. 5:20) Kino kechi kitulengela kukumya ne, mambo Yesu saka akyangye kwiya pano pa ntanda waingijilenga ne Shanji pamo nobe “Sendwe” mwine pa myaka yavula. (Mana 8:30) Kino kyalengejile Yesu kufunda byubilo bya Shanji byavula, kabiji kyalengejile butemwe bwabo kukosa.
2. (a) Kutemwa muntu kulumbulula ka? (b) Ñanyi mepuzho o tusakwisambapo?
2 Inge twatemwa muntu, tumulangulukapo bingi. O ene mambo Davida o aimbijile’mba: ‘Nemutemwa anweba Yehoba, mambo yenu bulume bwami.’ (Sala. 18:1) Abino, byobyo twafwainwa kulangulukanga pe Lesa, mambo witutemwa. Inge ketukokele Yehoba, naye uketutemwa. (Tangai Mpitulukilo ya mu mizhilo 7:12, 13.) Byo kiji kuba’mba kechi tumona Lesa ne, nanchi twakonsha ku mutemwa nyi? Kilumbulula ka kutemwa Yehoba? Mambo ka o twafwainwa kumutemenwa? Kabiji twakonsha kumwesha byepi kuba’mba twamutemwa?
3, 4. Mambo ka o twafwainwa kutemenwa Lesa kya kine?
3 Kechi twakonsha kumona Lesa ne, mambo “Lesa Mupashi.” (Yoa. 4:24) Nangwa byonkabyo, twakonsha kutemwa Yehoba, mambo Binembelo bitutundaika kuba bino. Mosesa wabujile bena Isalela amba: “Obewa ukamutemwe Yehoba Lesa wobe na muchima wobe yense, ne na mweo wobe yense ne na bulume bobe bonse.”—Mpitu. 6:5.
4 Mambo ka o twafwainwa kutemenwa Lesa kya kine? Mambo witulengele kuba’mba tumupopwelenga, kabiji witupa bulume bwa kumwesha butemwe. Inge twaikala na bulunda bwawama ne Lesa, butemwe bwetu bwa kutemwa Yehoba bubaya kabiji kino kituletela bingi lusekelo. Yesu waambile’mba: “Bo bene balusekelo baji na muchima wa kukeba kuyuka Lesa, mambo Bufumu bwa mwiulu bo bwabo.” (Mat. 5:3) Mu buku wanembele ba A C Morrison, wa kuba’mba, Man Does Not Stand Alone, baambile’mba: “Ke kyakukumya bingi pa kumona bantu byo bebikako kupesa pesa pe Lesa, ne kukeba kwitabila mwi aye.” Byonka byaambile uno muntu, bavula bamba kuba’mba bantu basemwa na bulume bwa kukeba kuyuka Lesa.
5. Twayuka byepi kuba’mba twakonsha kumutana Lesa?
5 Nanchi twakonsha kumutana Lesa nyi? Ee, mambo ukeba atweba kwikala balunda nanji. Mutumwa Paulo walumbulwile bulongo kino ku jibumba jakonkene mu Atene wakala. Bavula bakebanga kuya ku nzubo ya Lesa na kupopwela lesa wa mukazhi. Bino Paulo waambile’mba bafwainwe kumutana “Lesa walengele ntanda ne byonse bijimo” kabiji walumbulwile’mba “kechi wikala mu mazubo ashimikwa na maboko a bantu ne.” Kabiji mutumwa wanungilepo amba “ku muntu umo ko ko alengele bisaka byonse kuba amba bikale pano pa ntanda ponse kabiji watongwele bimye ne kuchiba mipaka mwafwainwa kwikala bantu, mambo Lesa wasaka bantu kumukeba, kumupampanta ne kumutana. Kabiji kechi uji kwalepa ne atweba ne.” (Byu. 17:24-27) Kya kine, bantu bakonsha kumutana Lesa, Bakamonyi ba kwa Yehoba kukila pa 7 milyonyi ‘bamutana’ kabiji bamutemwa kya kine.
6. ‘Mukambizho mukatampe, kabiji mutanshi’ ye mu ka?
6 Twafwainwa kutemwa Yehoba na muchima yense. Yesu walumbulwile bulongo kino, kimye Mufaliseo kyo a mwipwizhe’mba: “Mufunjishi, nanchi mukambizho mukatampe wa mu Mizhilo ye wepi?” Yesu wamukumbwile’mba: “‘Wafwainwa kutemwa Yehoba Lesa wobe na muchima wobe yense, na mweo wobe yense, ne na maana obe onse.’ Uno ye mukambizho mukatampe kabiji ye mutanshi.”—Mat. 22:34-38.
7. Kilumbulula ka kutemwa Lesa (a) na ‘muchima yense’? (b) na ‘mweo yense’? (c) na ‘maana onse’?
7 Yesu walumbulwilenga ka, byo ambile’mba twafwainwa kutemwa Lesa na ‘muchima wetu yense’? Walumbulwilenga’mba, twafwainwa kutemwa Yehoba na muchima wetu yense wa kifwanyikizho, ko kuba’mba byo twiumvwa ne mu byubilo byetu. Twafwainwa ku mutemwa na ‘mweo wetu yense,’ kino kilumbulula ku mutemwa kya kine mu bwikalo bwetu. Kabiji twafwainwa kutemwa Lesa na ‘maana etu onse,’ kino nakyo kilumbulula byo tulanguluka, ne byo tuba mu bwikalo bwetu. Onkao mambo, twafwainwa kutemwa Yehoba kya kine.
8. Kutemwa Lesa kwitulengela kuba ka?
8 Tumwesha amba twamutemwa Lesa na muchima wetu yense, na mweo wetu yense, ne na mana etu onse inge ketutange Baibolo pa juba pa juba. Kubikapotu ne kuba bintu byonse byo abena kwitubula kuba ne kwingila na mukoyo mwingilo wa kusapwila mambo awama a Bufumu. (Mat. 24:14; Loma 12:1, 2) Buno butemwe bwakine, bwakutemwa Yehoba buketulengela kufwenya kwipi ne aye. (Yako. 4:8) Nangwa byonkabyo, kechi twakonsha kwambatu tonkotonko pa ene mambo o twakosha kutemenwa Lesa ne. Pano twayai twisambe pa bintu bimo bitulengela kumutemwa kya kine.
9. Mambo ka o twafwainwa kutemenwa Yehoba?
9 Yehoba ye Mulenga wetu kabiji ye mpanyi wetu. Paulo waambile’mba “Lesa ye ulengela amba twikale na bumi ne kwenda.” (Byu. 17:28) Yehoba witupa ino ntanda yawama yo twikalamo. (Sala. 115:16) Kabiji witupa ne kajo ne bintutu bikwabo byo tukeba pa kuba’mba tutwajijile kwikala na bumi. O ene mambo Paulo o ambijile bantu bajinga mu Lisitila kuba’mba, kechi bafwainwa kupopwelanga bilubi ne, bino bafwainwetu kupopwelanga Yehoba ‘Lesa mumi . . .kechi waikeletu kwa kubula kwiyukisha aye mwine kwi abo ne, waubile byawama kupichila mu kwibapa mvula ne kimye kya kupilamo kajo saka ebapa kajo kavula ne kulengela michima yabo kusangalala.’ (Byu. 14:15-17) Nanchi kino kechi kyakonsha kwitulengela kutemwa Mulenga wetu Mukatampe nenyi?—Sapwi. 12:1.
10. Bukuzhi bwitulengela kwiumvwa byepi?
10 Lesa ukafumyapo bundengamambo ne lufu bo twaswana kwi Adama. (Loma 5:12) Kwambatu kine, “Lesa witumwesha butemwe bwanji, mambo byo twakijinga bandengamambo, Kilishitu witufwijile.” (Loma 5:8) Inge twalapila kya kine ne kwitabila mu kitapisho kya bukuzhi, Lesa uketulekelako mambo etu. Tumusanchile bingi Yehoba mambo witutemwa. Kyo kyo atumijile ne Mwananji kwiya na kwitufwila.—Yoa. 3:16.
11, 12. Mu ñanyi mashinda Yehoba mo etupela luketekelo?
11 Yehoba ‘witupa luketekelo lwitulengela kwikala na lusekelo ne mutende.’ (Loma 15:13) Luno luketekelo lo etupa lwitulengela kuchinchika inge ketupite mu meseko. Bashingwa bakatwajijila kwikala ‘bakishinka kufika ne ku mpelo, bo bakatambula munchinya wa bumi mwiulu.’ (Lum. 2:10) Bakalume bakishinka baji na luketekelo lwa kwikala pano pa ntanda, bakeyowa mapesho a myaka ne myaka mu Paladisa. (Luka 23:43) Tumvwa byepi pa bino bintu? Kituletela bingi lusekelo ne mutende, ne kutemwa Lesa witupa “bya bupe byonse byawama ne byalumbuluka.”—Yako. 1:17.
12 Lesa witupa luketekelo lwa lusanguko. (Byu. 24:15) Kitukola bingi ku muchima inge muntu ye twatemwa wafwa. Bino na mambo a lusanguko, ‘kechi tukizhamo kuba bulanda byonka byuba bantu babula luketekelo ne.’ (1 Tesa. 4:13) Na mambo a butemwe, Yehoba Lesa ukebesha bingi kusangula bantu bafwa, kikatakata bakalume banji bakishinka byonka byajinga Yoba. (Yoba 14:15) Akifwanyikizhai byo kikaleta lusekelo byo tukamona batemwe betu bafwa baikala na bumi jikwabo pano pa ntanda! Kino kitulengela ku mutemwa Shetu wa mwiulu witupa luno luketekelo!
13. Ñanyi bishinka bimwesha amba Lesa witutemwa?
13 Yehoba wituta muchima. (Tangai Salamo 34:6, 18, 19; 1 Petelo 5:6, 7.) Nangwatu mu ano moba, twafwainwa kwiumvwa bazhikijilwa mambo twayuka kuba’mba Yehoba kimye kyonse winengezha kukwasha bonse bakishinka kwi aye. (Sala. 79:13) Nangwa byonkabyo, butemwe bwa Lesa bo etutemwa bukamweka mu byo aketubila mu Bufumu bwa Bumesiasa. Wasala Yesu kwikala Mfumu mu Bufumu bwa Lesa, kabiji ukafumyapo bukapondo, lumanamo, bubi, kepo bantu bakishinka bakebapesha ne kwibapa bintu byonse byo bakeyowanga mu bwikalo bwabo. (Sala. 72:7, 12-14, 16) Inge ketulanguluke pa ino milaye, itulengela kutemwa Lesa wetu na muchima wetu yense, mweo wetu yense, bulume bwetu bonse ne na maana etu onse.—Luka 10:27.
14. Ñanyi mwingilo witupa Lesa?
14 Yehoba witunemeka bingi pa kwikala Bakamonyi banji. (Isa. 43:10-12) Twamutemwa bingi Lesa pa kwitupa mwingilo wa kutundaika bufumu bwanji ne kubulako bantu pa luketekelo lwetu. Tuji na lwitabilo ne bishinka bitulengela kusapwila mambo awama aimena pa Mambo a Lesa, kabiji milaye yanji kimye kyonse ifika. (Tangai Yoshua 21:45; 23:14.) Kuji bishinka byavula bingi bitulengela kutemwa Yehoba. Pano twakonsha kumwesha byepi kuba’mba twamutemwa?
15. Kulondela byo tufunda mu Mambo a Lesa, kwitukwasha byepi?
15 Fundainga Mambo a Lesa ne kulondela byo mufunda mu bwikalo bwenu. Kuba bino kumwesha amba twatemwa Yehoba kabiji tukeba mambo anji kwikala ‘kyeya kya mu jishinda jetu.’ (Sala. 119:105) Inge tubena kupita mu lumanamo, kitutekenesha bingi kulanguluka pa mulaye wa kuba’mba: “Muchima walajika, anweba Lesa, kechi mukamusula ne.” Ne wa kuba’mba “Lusa lwenu, anweba Yehoba, lwankwachile ne kundama. Milanguluko byo yamvujila mukachi kami bya kuntekenesha byenu bisangajika muchima wami.” (Sala. 51:17; 94:18, 19) Yehoba umwesha lusa bonse babena kuyanda, ne Yesu umvwina bantu lusa. (Isa. 49:13; Mat. 15:32) Kufunda Baibolo kwitulengela kuyuka Yehoba byo etutemwa. Kino kitulengela ne atweba kumutemwa.
16. Kulomba kimye kyonse, kwitulengela byepi kutemwa Lesa?
16 Lombainga kwi Lesa kimye kyonse. Milombelo itulengela kufwenya kwipi kwi aye ‘Umvwa milombelo.’ (Sala. 65:2) Inge twayuka kuba’mba Lesa ukumbula milombelo yetu, tumutemwa bingi. Kampe mwimwenapo kala Lesa byo emukwashishe kubula kwesekwa lweseko lwakila pa bulume bwenu. (1 Ko. 10:13) Inge tuji na bijikila, tumusashijila Yehoba mu lulombelo kabiji twikala na “mutende wa Lesa.” (Fili. 4:6, 7) Yehoba wakonsha kukumbula lulombelo lwetu nangwa kyakuba twalombatu kishinshi byonka byaubile Nehemiya. (Ne. 2:1-6) Inge ‘ketulombe kimye kyonse’ ne kuyuka kuba’mba Yehoba ukumbula milombelo yetu, kitulengela ku mutemwa bingi kabiji twikala na luketekelo lwa kuba’mba uketukwasha kuchinchika meseko onse.—Loma 12:12.
17. Inge twatemwa Lesa, tukamonanga byepi kupwila kwetu?
17 Ikalai na muteeto wa kupwila kimye kyonse, kubuñana ne kushonkena. (Hebe. 10:24, 25) Bena Isalela bakonkene pamo na kuteleka ne kufunda pe Yehoba pa kuba’mba bamupopwelenga, kumunemeka ne kukokela Mikambizho yanji. (Mpitu. 31:12) Inge twamutemwa Lesa, kechi kiketukatazha kuba kyaswa muchima wanji ne. (Tangai 1 Yoano 5:3.) Onkao mambo, kange tuleke kintu nangwa kimo kwitulengela kubula kunemeka kupwila kwetu konse ne. Kabiji kechi twafwainwa nangwatu pacheche kuleka butemwe bo twamwesheshe Yehoba kimye kitanshi kyo twafunjile pe aye kupwa ne.—Lum. 2:4.
18. Kumutemwa Lesa, kwitulengela kuba ka?
18 Sapwilainga na mukoyo “bukine bwa mambo awama.” (Nga. 2:5) Butemwe botwatemwa Lesa, bwitulengela kubulako bakwetu pa Bufumu bwanji. Pa Amagedonyi Mfumu wa Lesa aye Yesu, ukazhikijila luusa lwa Yehoba lwa kulama. (Sala. 45:4; Lum. 16:14, 16) Kileta bingi lusekelo kwingilako mwingilo wakufunjisha bantu kwikala baana ba bwanga kupichila mu kwi bakwasha kuyuka butemwe bwa Lesa ne mulaye wa ntanda ipya!—Mat. 28:19, 20.
19. Mambo ka o twafwainwa kusanchilanga bakulumpe mu kipwilo?
19 Sanchilainga bakulumpe baji mu kipwilo. (Byu. 20:28) Yehoba kimye kyonse ukeba’mba bintu bituwamine, o ene mambo o etupela bakulumpe mu kipwilo. Bakulumpe mu kipwilo baji “nobe kya kuleyelamo mwela, kabiji nobe kya kufyamamo pa kwiya kinkunkwila, kabiji nobe tukola tuji na mema mu ntanda yauma, kabiji nobe kimfute kya jibwe jikatampe, jiji mu kiselebwa.” (Isa. 32:1, 2) Akilangulukai byo tumvwa kuzhikijilwa kimye kya mvula inge twatana kishimikwa mwa kufyama, nangwa inge twatana kimfutele kimye kyazonga mute! Kyo kimotu, ne bakulumpe mu kipwilo betukwasha ne kwitutundaika pa kuba’mba tutwajijile kwingijila Yehoba nangwa kya kuba tubena kupita mu makatazho. Inge ketukokele babena kwitutangijila, tumwesha kuba’mba tubena kusanta pa kwitupa bakulumpe mu kipwilo “kwikala bya bupe” ne kumwesha’mba twamutemwa Lesa ne Kilishitu, Mutwe wa kipwilo.—Efi. 4:8; 5:23; Hebe. 13:17.
20. Inge mwatemwa Lesa, mukoba ka?
20 Inge twi balunda ba Yehoba, tukekala ‘bakwioba mambo, kechi ba kwiomvwatu ne.’ (Tangai Yakoba 1:22-25.) Pa kuba’mba twikale na bulunda bawama ne Yehoba, twafwainwa kwikala ‘bakwioba mambo kechi ba kwiomvwatu ne.’ Twafwainwa kwingilanga na kizaku mwingilo wa kusapwila ne kukumbulangapo pa kupwila kwetu kwa bwina Kilishitu. Na mambo a kuba twatemwa Lesa, tukakokela ‘muzhilo walumbuluka’ wa Yehoba, waamba pa byonse byo akeba kuba’mba atweba tubenga.—Sala. 19:7-11.
21. Milombelo ya kufuma panshi ya muchima, beifwanyikizha ku ka?
21 Kimye kyonse tulomba kwi Yehoba mambo twamutemwa. Mu moba a bena Isalela, ñanga wasokanga byakufutumuna pa juba pa juba kwi Yehoba. Mfumu Davida waambile’mba: “Lulombelo lwami lutulwe ku meso enu pamo nobe byakufutumuna biji na bwema bwawama; Ne kusuntula kwa maboko ami kwikale nobe kitapisho kya mabanga.” (Sala. 141:2; Lupu. 30:7, 8) Yehoba watelekele ku lulombelo lwa kwa Davida. Inge ketulombe saka twipelula milombelo ya misashijilo, ya kutota, ne ya kusanta ikala bya kufutumuna binunka bulongo kwi Lesa.—Lum. 5:8.
22. Tukesamba pa ka mu mutwe walondelapo?
22 Yesu waambile’mba twafwainwa kutemwa Lesa, kabiji waambile’mba twafwainwa kutemwa bakwetu. (Mat. 22:37-39) Inge twatemwa Yehoba ne mafunde anji, kiketulengela kutemwa bakwetu. Tukafunda byavula kino byo kilumbulula mu mutwe walondelapo.
[Mukambizho] “wa bubiji ke uno: ‘Wafwainwa kutemwa mukwenu byonka byo witemwa obe mwine.’”—MAT. 22:39.
1, 2. (a) Ñanyi Mukambizho wa bubiji Yesu ye ambilepo? (b) Mepuzho ka o tusakwisambapo?
PA KWESEKA Yesu, Mufaliseo umo wa mwipwizhe amba: “Mufunjishi, nanchi mukambizho mukatampe wa mu Mizhilo ye wepi?” Byonka byo twafunjile mu mutwe wafumako, Yesu wakumbwile amba “mukambizho mukatampe kabiji mutanshi” ke wa kuba’mba: “‘Wafwainwa kutemwa Yehoba Lesa wobe na muchima wobe yense, na mweo wobe yense, ne na maana obe onse.’ Uno ye mukambizho mukatampe kabiji ye mutanshi. Wa bubiji ke uno: ‘Wafwainwa kutemwa mukwenu byonka byo witemwa obe mwine.’”—Mat. 22:34-39.
2 Yesu waambile’mba twafwainwa kutemwa bakwetu byonka byo twitemwa atwe bene. Onkao mambo, kyawama kwiipuzha amba: Nanchi mukwetu ye ñanyi? Twakonsha kumwesha byepi kuba’mba twatemwa bakwetu?
3, 4. (a) Ñanyi kishimpi kyaambilepo Yesu kimwesha kutemwa bakwetu byo kulumbulula? (b) Mwina Samaliya wakwashishe byepi mwanamulume ye bapumine ku tupondo ne kumusha mu jishinda? (Monai kipikichala kitanshi.)
3 Kampe twakonsha kulanguluka amba mukwetu, ke muntu ye twikala nanji kinkalankulo. (Mana 27:10) Mwanamulume umo byo a aipwizhe Yesu amba: “Nanchi mukwetu ye ñanyi?” Wamukumbwile kupichila mukwamba kishimpi kya Muyudea ne mwina Samaliya. (Tangai Luka 10:29-37.) Yesu waambile kuba’mba, mwanamulume Muyudea bamulukukile ku tupondo ne kumupuma, ne kumusha mu jishinda. Ñanga mwina Isalela ne mwina Levi bajinga balunda nanji, kechi bamukwashishe ne. Uno muntu bamukwashishe ku mwina Samaliya wanemekele bingi Mizhilo ya kwa Mosesa yabujile kunemeka Bayudea.—Yoa. 4:9.
4 Pa kukwasha uno mwanamulume ye bapumine ku tupondo, uno mwina Samaliya waichijile manyi ne binyu pa bilonda byanji. Kabiji wamutwajile ku nzubo ya bwenyi kuba’mba bamulame kabiji wapaine ma ndenali abiji. Ano mali aesakene pamo na mali aingijilanga bantu pa moba abiji. (Mat. 20:2) Onkao mambo, twamona mu kino kishimpi wajinga mukwabo ku uno muntu ye bapumine. Kishimpi kya kwa Yesu kitufunjisha kuba lusa ne kumwesha butemwe bantu bonse.
5. Bakalume ba Yehoba bamwesheshe byepi butemwe mu kimye kya bya malwa biponakotu bine?
5 Kechi kyapela mu ano moba kutana bantu baji na lusa byonka byajinga mwina Samaliya ne. Kikatakata mu ano ‘moba akupelako’ bavula kechi baji na butemwe ne, bashinta, kabiji kechi batemwa byawama ne. (2 Timo. 3:1-3) Mu 2012 mu ñondo wa October, kwamwekele kinkunkwila kikatampe kyaonawine bintu byavula bingi mu muzhi wa New York. Kechi kwajinga malaichi, pa kuteka nangwa bintu bikwabo byakwingijisha ne. Kyataminekotu ke kya kuba’mba, bangivi batendekele kwibila bano bantu bajinga mu lukatazho. Bino Bakamonyi ba kwa Yehoba abo bapuseneko bingi. Banengezhe kukwasha balongo ne banyenga ne bantu bonse bajinga mu ino mpunzha, mambo bena Kilishitu bakine batemwa bantu bonse. Mu ñanyi mashinda akwabo mo twafwainwa kumweshesha butemwe ku bantu bonse?
6. Ñanyi bukwasho bwa mu Baibolo bo tupana ku bantu?
6 Kwashainga bantu kupichila mu kwi bafunjisha Baibolo. Mu mwingilo wetu wa kusapwila, tubula bantu “lutekenesho lwa mu Binembelo.” (Loma 15:4) Tumwesha amba twibatemwa inge ke twingijishe Baibolo pa kwibabula mambo awama a Bufumu bwa Lesa. (Mat. 24:14) Tuji bingi na mwingilo wanema wa kutaya mbila ya Bufumu bwa “Lesa upana luketekelo”!—Loma 15:13.
7. Muzhilo Wawama ye mu ka, kabiji tumwenamo byepi mu kumulondela?
7 Londelainga Muzhilo Wawama. Mu Jashi janji ja pa Mutumba, Yesu walumbulwile bingi bulongo mwatala uno muzhilo byo ambile amba: “Bintu byonse byo mukeba amba bantu bemubile, ne anweba mwafwainwa kwibobilabyo. Mambo muno mo mwayila Mizhilo ne Bungauzhi.” (Mat. 7:12) Inge ketulondele jifunde ja kwa Yesu, tukobanga bintu mwayila “Muzhilo” (kufuma mu Ntendekelo kufika mu Mpitulukilo ya mu mizhilo) ne “Bangauzhi” (mabuku a bungauzhi a Binembelo bya Kihebelu) Ano mashimikila amwesha kuba’mba Lesa upesha bantu batemwa bakwabo. Mu buku wa Isaya, Yehoba waamba’mba: “Chibilai mambo monka mo aolokela ne kuba byaoloka. . . . Ye mwine wa lusekelo awa muntu uba kino.” (Isa. 56:1, 2) Inge twatemwa bantu bonse ne kulondela Muzhilo Wawama, tukekala bingi na lusekelo.
8. Mambo ka o twafwainwa kutemenwa balwanyi betu, kabiji ñanyi bintu bifumamo mu kuba bino?
8 Temwai balwanyi benu. Yesu waambile’mba: “Mwaumvwine byo kyaambilwe’mba, ‘Ukamutemwa mukwenu, ne mulwanyi wobe ukamushikwa,’” Bino “Amiwa nemwambila namba, sa mwibatemwa balwanyi benu ne kwibalombela bemupata; namba mwikale bana ba Shenu wa mwiulu.” (Mat. 5:43-45) Mutumwa Paulo naye waambilepo pa kino amba: “Bino umvwe mulwanyi wenu wafwa nzala, mupepoi bya kuja; umvwe wafwa kilaka, mupepoi bya kutoma.” (Loma 12:20; Mana 25:21) Mu moba a bena Isalela, Yehoba wapaine muzhilo ku bantu banji wa kukwasha balwanyi babo ne banyama ba balwanyi babo. (Lupu. 23:5) Inge ketulondele luno lujimuno, bantu betushikwa bakonsha kwikala balunda netu. Byo tuji bena Kilishitu, kutemwa balwanyi betu kwakonsha kwibalengela kupimpula milanguluko yabo pe atweba. Bamo bakonsha kutendeka kwingijila Yehoba.
9. Yesu waambilepo byepi pa kwikala mu mutende na balongo betu?
9 “Ibikaingako kwikala mu mutende na bantu bonse.” (Hebe. 12:14) Kino kyavwangamo ne balongo betu ba mukisemi. Yesu waambile’mba: “Byonkabyo, umvwe ke ulete mulambo wobe ku kya kusokelapo bitapisho kabiji wavuluka amba uji na mambo na mulongo wobe, sha konka mulambo wobe. Patanshi kapwane na mulongo wobe apa bino ubwele ulambule mulambo wobe.” (Mat. 5:23, 24) Inge twatemwa balongo betu ne kwikala nabo mu mutende, Lesa uketupesha.
10. Mambo ka o twafwainwa kubujila kuzhachishanga bakwetu?
10 Kange muzhachishenga bakwenu ne. Yesu waambile’mba: “Kilekai kuzhachisha bakwenu kuchina amba ne anweba Lesa wakeya kwimuzhachisha,” kabiji waambile ne kuba’mba, “mambo monka mo muzhachishisha bakwenu, ne anweba mo mo bakemuzhachishisha, kabiji kyonka kipimo kyo mupiminako bakwenu, ne anweba kyo kyo bakemupiminako. Mambo ka o utajila kakibalabala kaji mu jiso ja mulongo wobe kwa kubula kukimona patanshi mwamba uji mu jiso jobe? Nangwa wakonsha kwambila byepi mulongo wobe amba, ‘Leka nkupepule kakibalabala mu jiso jobe,’ bino obewa saka uji na mwamba mu jiso jobe? Obewa kamfutumfutu! Patanshi akipepula mwamba uji mu jiso jobe, apa bino umone bulongo bya kupepula kakibalabala kaji mu jiso ja mulongo wobe.” (Mat. 7:1-5) Kino kitufunjisha kuba’mba kechi twafwainwa kuzhachishanga bakwetu inge balubankanya ne, mambo ne atweba tulubankanya.
11, 12. Ñanyi jishinda jo tumwesheshamo butemwe ku bantu?
11 Kuji mashinda avula o twafwainwa kumwesheshamo butemwe. Tusapwila mambo awama a Bufumu byonka byaubanga Yesu. (Luka 8:1) Yesu wakambizhizhe batumwa banji “kufunjisha bantu ba mu bisaka byonse kwikala ke baana ba bwanga.” (Mat. 28:19, 20) Umvwe ketulondele uno mukambizho, tukwasha bantu kuleka kwenda mu jishinda jikatampe, kabiji ja pabuka jitwala kulonaiko. Kabiji twibakwasha kwenda mu jishinda jakatazha kwendamo jitwala ku bumi. (Mat. 7:13, 14) Twayuka kuba’mba kwibikako kwetu kusangajika bingi Yehoba.
12 Yesu wakwashishe bantu bavula kuyuka Yehoba. (Mat. 5:3) Tuba byonka byaubanga Yesu inge ke ‘tusapwile mambo awama a Lesa’ ku bantu. (Loma 1:1) Aba bomvwa byambo bya Bufumu, bapwanañana ne Lesa kupichila mwi Yesu Kilishitu. (2 Ko. 5:18, 19) Mwingilo wa kusapwila mambo awama ke jishinda jawama bingi kumwesheshamo butemwe ku bantu.
13. Mumvwa byepi kwingilako mwingilo wa kutaya mbila ya Bufumu?
13 Kunengezha saka tukyangye kubwela ku bantu bamwesheshe lusekelo ne botufunjisha Baibolo, kwitukwasha kwibafunjisha bulongo kukokela Yehoba. Kuba bino kwakonsha kulengela bamo kupimpula bwikalo bwabo. (1 Ko. 6:9-11) Kileta bingi lusekelo, Lesa byo abena kukwasha bantu ‘bonse baji na michima ya bukishinka ya kukeba bumi bwa myaka’ ne kupimpula bwikalo bwabo pa kuba’mba bekale balunda nanji. (Byu. 13:48) Inge ke bafunde Baibolo, bantu babujile luketekelo bekela bingi na lusekelo. Kechi bakamwa ne, mambo baketekela mwi Yehoba. Kituletela bingi lusekelo kwingilako mwingilo wa kusapwila.
14. Paulo walumbulwile byepi butemwe mu 1 Kolinda 13:4-8?
14 Inge twatemwa bantu byonka byalumbulwile Paulo, tukasangajika Yehoba, kuchinuzhuka makatazho ne kwikala balusekelo. Kuba bino kulengela Lesa kwitupesha. (Tangai 1 Kolinda 13:4-8.) Pano twayai twisambe pa byaambile Paulo pa butemwe ne pa byo twafwainwa kwingijisha byambo byo ambile pa kutemwa bakwetu.
15. (a) Mambo ka o twafwainwa kwikela na lusa ne kutekanya? (b) Kichima ne kwitota byatamina ka?
15 “Butemwe butekanya ne kuba lusa.” Byonkatu Lesa byo amwesha kutekanya ne kubila lusa bantu bambulwakoloka, ne atweba twafwainwa kutekanya ne kubila lusa bantu inge balubankanya, baamba byambo byatama nangwa inge bamwesha bulunji. “Butemwe kechi buba kichima ne,” butemwe bwa kine bwitukwasha kubula kubila kichima balongo mu kipwilo. Kabiji kechi tuketotanga ne. Mambo Yehoba washikwa “meso a misula, ne muchima wa kwitota.”—Mana 21:4.
16, 17. Twakonsha kulondela byepi byambo biji mu 1 Kolinda 13:5, 6?
16 Butemwe kechi buba bya bunya ne. Inge twatemwa bantu kechi tukebabepanga, kwibebila nangwa kuba kintu kiji kyonse kyakonsha kufichisha Yehoba ku muchima ne. Kabiji butemwe buketulengela kubula kukebangatu bintu byo tukeba, bino tukengilanga nangovu kuba bintu bikeba bakwetu.—Fili. 2:4.
17 Butemwe bwa kine kechi buzhingila ne kabiji “kechi buvuluka kintu kyatama ne.” Inge muntu wauba bintu byatama kechi tufikenatu ponkapotu kuzhingila ne. (1 Tesa. 5:15) Kechi twafwainwa kubala bimye muntu byo etulenga mambo ne. Inge twaikala na mfika mu muchima wetu, bukaji bwakonsha kutema nobe mujilo, kabiji twakonsha kuba kintu kyakonsha kukozha bakwetu ku muchima ne atwe bene pamo. (Levi 19:18) Butemwe bwitulengela kusangalela mu bukine, pano bino kechi bwitulengela ‘kusekela pa bintu byabula koloka ne.’ Inge muntu witupata ke bamube shinji nangwa ke ayande kechi tutemwa ne.—Tangai Byambo bya Mana 24:17, 18.
18. Twafunjilako ka mu 1 Kolinda 13:7, 8 pa mambo a butemwe?
18 Paulo wanembele’mba “Butemwe buvweta pa bintu byonse.” Inge muntu witulenga mambo walomba lulekelo lwa mambo, butemwe bwitulengela kuswa kumulekelako mambo. Kabiji waambile ne kuba’mba “bwitabila byonse” biji mu Mambo a Lesa kabiji bwitulengela kusanta pa kajo ka ku mupashi ko tutambula kimye kyonse. Butemwe “buketekela byonse” byanembwa mu Baibolo kabiji bwitulengela kubulako bakwetu pa mambo a luketekelo lwetu. (1 Pe. 3:15) Inge bintu byakatazha, tulomba kwi Lesa ne kuketekela kuba’mba usakwitukwasha. Butemwe “buchinchika mu bintu byonse,” inge betulenga mambo, kwitumanyika, nangwatu meseko akwabo. Kabiji “butemwe kechi bupwa ne.” Bantu bakatwajijila kumwesha butemwe ku bantu myaka ne myaka.
19, 20. Ñanyi lujimuno lwa mu Binembelo lwitulengela kutwajijila kutemwa bantu?
19 Kumvwina lujimuno lwa mu Baibolo kwitukwasha kutwajijila kutemwa bantu. Twafwainwa kutemwa bantu bonse bafuma mu bisho byapusana pusana. Kabiji twafwainwa kuvulukanga byaambile Yesu amba: “Wafwainwa kutemwa mukwenu byonka byo witemwa obe mwine.” (Mat. 22:39) Lesa ne Kilishitu bakeba atweba kutemwa bantu bonse. Inge kitukatazha kutemwa bantu, twafwainwa kulomba kwi Yehoba kwitupa mupashi wanji wazhila. Kuba bino kukalengela Yehoba kwitupesha ne kwitukwasha kubila bintu mu jishinda ja butemwe.—Loma 8:26, 27.
20 Mukambizho wakutemwa bakwetu byonka byo twitemwa bamutela’mba “muzhilo wa mfumu.” (Yako. 2:8) Byo apwishishe kwamba pa mikambizho iji mu Mizhilo ya kwa Mosesa, Paulo waambile’mba: Ne mizhilotu ikwabo, yapwila mu bino byambo bya kuba amba: ‘Wafwainwa kutemwa mukwenu byonka byo witemwa obe mwine.’ butemwe kechi buba kyatama ne; onkao mambo, butemwe bo bufikizha mizhilo.” (Loma 13:8-10) Oene mambo o twafwainwa kutwajijila kutemwa bantu bonse.
21, 22. Mambo ka o twafwainwa kutemenwa Lesa ne bantu?
21 Byo tubena kulanguluka pa ene mambo o twafwainwa kutemenwa bantu, kyawama bingi kulanguluka pa byaambile Yesu kuba’mba Shanji “usamisha kyeya pa bantu babi ne bawama, kabiji unokesha mvula pa baoloka ne babula koloka.” (Mat. 5:43-45) Twafwainwa kutemwa bantu bonse, baoloka ne babulakoloka. Byonka byo twaambapo kala, jishinda jimo jawama ja kumwesheshamo butemwe ke kusapwila pa Bufumu bwa Lesa ku bantu. Inge muntu ke engijishe byo afunda mu Baibolo, wikala bingi na lusekelo pa kwikala mulunda ne Lesa.
22 Tuji na bishinka byavula bitulengela kutemwa Yehoba na muchima wetu yense, na mweo wetu yense ne na mana etu onse. Kabiji kuji ne mashinda akwabo o twafwainwa kumwesheshamo kuba’mba twatemwa bantu. Inge twatemwa Lesa ne bantu, tumwesha kuba’mba tubena kukokela mikambizho ibiji ikatampe yaambilepo Yesu. Kuba bino kwawama bingi mambo kusangajika Shetu wa mwiulu aye Yehoba.
Nanchi mwatanga magazini a katataka a Kyamba kya Usopa nyi? Monai inge mwakonsha kukumbula ano mepuzho:
Ñanyi kimye kyo bafwainwe kwipaya mwana mukooko pa Kijiilo kya Lupitailo pa Nisanyi 14?
nMa Baibolo amo amba kuba’mba, bafwainwe kwipaya mwana mukooko “kimye kya muntuwa muntuwa,” kino kyalumbulwilenga kuba’mba bafwainwe kumwipaya kimye kya muntuwa muntuwa. (Lupu. 12:6)—12/15, mapa 18-19.
Ñanyi mafunde asatu a mu Baibolo akonsha kwimukwasha pa kufuukula bintu?
Kuji mafunde asatu (1) Kebai Bufumu bwa Lesa ne bololoke bwanji patanshi. (Mat. 6:19-34) (2) Ikalai na lusekelo lufuma mu kwingijila bakwenu. (Byu. 20:35) (3) Iyowai kwingijila Yehoba mu bwanyike bwenu. (Sapwi. 12:1)—1/15, mapa 19-20.
Ñanyi ba mbili bana babena kwenda kutendeka mu 1914?
Yesu Kilishitu, ke Mfumu waoloka waikala pa mbili utoka, mwingilo mutanshi ye aingijile wajinga wa kufumya Satana ne bandemona banji mwiulu. Mbili uchila ne waikalapo wimenako makondo a bena kuyanjisha bantu. Mbili ufita ne waikalapo wimenako bipowe bya nzala. Mbili watokoloka ne waikalapo wimenako lufu lwiya na mambo a myalo ya ipaya bantu bavula. (Lum. 6:2-8)—2/1, mapa 6-7.
Ñanyi kimye kyafwainwa kwikalako “kijiilo kya masongola a Mwana mukooko”? (Lum. 19:7)
“Masongola a Mwana mukooko” akekalako kimye Mfumu, Yesu Kilishitu, byo akapwisha kushinda nkondo yanji, ko kuba amba konauna Babilona Mukatampe kabiji ne panyuma ya kushinda pa nkondo ya Amagedonyi.—2/15, jipa 10.
Ñanyi bishinka byalengejile Bayudea ba mu myaka kitota kitanshi ‘kutengela’ Mesiasa? (Luka 3:15)
Twakonsha kwamba’mba, Bayudea kechi baumvwishishe mwatajile bungauzhi bwaambilepo Danyela pe Mesiasa byonka byo twayuka atweba lelo jino ne. (Da. 9:24-27) Bino baumvwine bamalaika byo baambijile bakafunga nangwa kwi ngauzhi wa mukazhi aye Ana byo aambile byo amwene Yesu saka aji mucheche mu nzubo ya Lesa. Bashayuka batubangabanga baishile na kumona “mfumu wa Bayudea.” (Mat. 2:1, 2) Pa kupitapo kimye, Yoano Mubatizhi waambile’mba Kilishitu ukamweka.—2/15, mapa 26-27.
Twakonsha kuchinuzhuka byepi Ee wetu kubula kwikala Ine? (2 Ko. 1:18)
Kimye kimo mwakonsha kupimpula bintu byo mwalayile kuba, kechi na mambo a kuba’mba mukebatu kwibipimpula ne, bino ke na mambo a kuba’mba bintu byakatazha. Byo muji bena Kilishitu, inge mwalaya kuba kintu, mwafwainwa kwibikako kufikizha kyo mwalaya.—3/15, jipa 32.
Twakonsha kuchinuzhuka byepi muteeto wa kutamba bipikichala bya mulekese?
Kuji mashinda asatu akonsha kwitukwasha (1) Kanyai meso enu kutala pa bintu byatama. (2) Chinuzhukainga milanguluko yabula kufwainwa, langulukainga pa bintu byawama ne kulomba kwi Lesa. (3) Chinuzhukainga kutamba mafilimu ne misabilo imo ya pa kompyuta patanwa bya mulekese.—4/1, mapa 10-12.
Ñanyi bintu byatama bimweka bya kubula kuketekela inge mwina Kilishitu washa kisemi kyanji ne kuya ku kyalo kingi na kwingila nkito?
Inge bansemi bafuukulapo kusha kisemi kyabo, baana bayanda bingi. Batendeka kukebesha kumona bansemi babo. Inge bamulume ne mukazhi ke bekale kwalepa na bena kwabo, bakonsha kutendeka kwifwalama na bantu bangi.—4/15, mapa 19-20.
Mambo ka kyo bachimawinanga maulu a tupondo inge bebapopa pa kichi?
Bena Loma pa kukambula tupondo, bebapopanga pa kichi. Yesu byo bamupopele na tupondo, Bayudea balombele’mba bachimaune maulu a tupondo. Kuba bino kwalengelanga bantu ku nkalwa kupema bulongo ne kufwa bukiji. Nangwa byonkabyo kechi bafwainwe kuzhikisha juba pa kichi ne. (Mpitu. 21:22, 23)—5/1, jipa 11.
Ñanyi mepuzho ana o twafwainwa kulangulukangapo pa kusolomoka bantu kimye kyo tuji mu mwingilo?
Mbena kusolomoka bantu ba mutundu ka? Kwepi ko nsakutana bantu? Ñanyi kimye kyawama kwisamba na bantu? Nakonsha kusolomoka byepi bantu?—5/15, mapa 12-15.
Kupepa fwanka kwatamina ka?
Pa myaka kitota yapitapo, bantu 100,000,000 bo bafwa na mambo a kupepa fwanka. Bantu 6,000,000 bo bafwa pa mwaka pa mwaka.—6/1, jipa 3.
“Binungwa bya mubiji bimweka nobe byanekena, bikebewa bingi.”—1 KO. 12:22.
1, 2. Mambo ka Paulo o aumvwinanga lusa bakoka?
ATWEBA bonse tumvwa kukoka pa bimye bimo. Inge twakolwa tukankalwa kuba bintu bimo byo tukeba. Pano fwanyikizhai kuba’amba mwakolwa moba avula. Ñanyi bintu byo mwafwainwa kutemwa bakwenu kwimubila? Mu bimye bya uno mutundu tukeba bakwetu kwitubila lusa.
2 Mutumwa Paulo naye kimye kimo waumvwanga kukoka na mambo a makatazho afumanga ku bantu ne ku bajinga mu kipwilo. Kimye kimo wiumvwinenga kuba’mba kechi wafwainwa kutwajijila na kwingila mwingilo wanji ne. (2 Ko. 1:8; 7:5) Na mambo a makatazho o apichilemo, Paulo waambile’mba: “Ñanyi wakoka, ne amiwa nabula kukoka ne?” (2 Ko. 11:29) Paulo wafwanyikizhe kipwilo kya bena Kilishitu ku binungwa bya ku mubiji wa muntu. Waambile’mba abya “bimweka nobe byanekena, bikebewa bingi.” (1 Ko. 12:22) Walumbulwilenga ka pa kwamba bino? Mambo ka o twafwainwa kumonanga bakoka byonka Yehoba byo ebamona? Kabiji twakonsha kumwenamo byepi mukuba bino?
3. Ki ka kyakonsha kwitulengela kwikala na milanguluko yatama pa balongo ne banyenga?
3 Bantu bavula mu ano moba, bakeba kujiila bakwabo makusu pa mutwe aba bamweka kukoka pa kuba’mba bekale na byo bakeba. Balanguluka amba, muntu pa kuba’mba ekale bulongo wafwainwa kwikala mwanyike kabiji wafwainwa kwikala na ngovu. Ne atweba inge twabula kujimuka twafwainwa kutendeka kulanguluka byonka bilanguluka bantu ba mu ino ntanda. Pano twafwainwa kumonanga byepi baji mu kipwilo byonka Yehoba byo ebamona?
4, 5. (a) Byaambile Paulo mu 1 Kolinda 12:21-23, bitukwasha byepi kumvwisha Yehoba byo amona bantu bakoka? (b) Tumwenamo byepi inge twakwasha bakoka?
4 Yehoba wanemeka bingi balongo ne banyenga baji mu kipwilo. Mu kitango 12, mu nkalata yo anembejile bena Kolinda, Paulo wituvululamo’mba nangwatu binungwa bya mubiji wa muntu bimweka nobe byanekena byanema bingi. (Tangai 1 Kolinda 12:12, 18, 21-23.) Bamo baitabila mu lufunjisho lwa kuba’mba bintu bilengeletu bine, bamba’mba binungwa bimo bya mubiji wa muntu kechi byanema ne. Bino, bapesa pesa pa binungwa bya mubiji, batana kuba’mba binungwa byamwekanga nobe kechi byanema ne, bingila mwingilo wanema bingi.* Bamo baambanga kuba’mba kajina kakacheche ka kukulu kechi kanema ne, luno baswa kuba’mba kalengela muntu kushikimana bulongo pa kwenda nangwa pa kwimana.
5 Paulo wafwanyikizhe balongo ne banyenga ku binungwa bya mubiji wa muntu, kulumbulula mba bonse baji mu kipwilo banema bingi. Bino Satana ukeba atweba kwimona nobe kechi twanema ne. Yehoba wanemeka bakalume banji bonse ne boba bamweka nobe kechi banema ne, mambo ‘bakebewa bingi.’ (Yoba 4:18, 19) Bino byambo bitulengela kumvwa bulongo pa mwingilo ye tuji nanji mu kipwilo, ne pa kukwatankena pamo na bantu banji. Kampe mwakonsha kuvuluka kimye kyo mwakwashishepo bakulumpe. Mwibakwashishe mu butekanye. Nanchi kino kimuletejile lusekelo nyi? Kitusangajika bingi inge twakwasha bakwetu, kwibatekenya ne kutemwa balongo ne banyenga yetu. Kabiji tukakoma mu bintu byonse. (Efi. 4:15, 16) Yehoba ukeba kuba’mba tunemekenga balongo ne banyenga nangwa kya kuba bamweka nobe banekena.
6. Paulo waingijishe byepi kyambo kya ‘kubula kukosa’ ne “kukosa” pa bimye bimo?
6 Paulo waambile pa “kubula kukosa” kwa bena Kilishitu bamo bajinga mu kipwilo. Mambo bakajimbuluzhi byo byo bamonanga bena Kilishitu ba mu myaka kitota kitanshi. Pano bino, Paulo kechi walumbulwilenga amba bena Kilishitu bamo bakila bakwabo ne. Mambo ne aye mwine kimye kimo waambile amba kechi wakosa ne. (1 Ko. 1:26, 27; 2:3) Paulo byo ambilenga pa ‘kukosa’ kechi walumbulwilenga amba bena Kilishitu bamo bakila bakwabo ne. (Loma 15:1) Bino waambile amba bena Kilishitu bayuka bintu byavula, bafwainwa kutekenya bakwabo babula kuyukisha bukine.
7. Mambo ka o kyakatezha kukwasha bantu?
7 Yehoba ukwasha ‘bayanji.’ Inge ne atweba ke tube bino, kimuletela bingi lusekelo. (Sala. 41:1; Efi. 5:1) Pano bino, kuba bino kechi kwapela ne. Mambo ka? Mambo kimye kimo twikala na milanguluko yatama ku bantu babena kukeba bukwasho. Kampe kechi twayuka byo twafwainwa kwamba ne, kabiji kimye kimo tumvwa bumvu ne kuleka kukwasha muntu ubena kukebewa bukwasho. Akimonai kyamwekejile nyenga wa jizhina ja Cynthia.* Wakebelenga ku mukwasha kimye kyo bamukaine ku bamwatawanji. Waambile’mba: “Inge balongo ne banyenga kebabule kupwanañana nobe nangwa kebabule kuba bintu byafwainwa kuba mulunda nobe, kikola bingi ku muchima. Inge tubena kupita mu makatazho, tukeba bingi bakwetu kwituta muchima.” Ne Mfumu Davida naye waumvwine kutama ku muchima kimye balunda nanji kyo babujile kumuta muchima.—Sala. 31:12.
8. Ki ka kyakonsha kwitukwasha kwikala na lusa?
8 Ki ka kyakonsha kwitukwasha kuyuka bibena kupitamo balongo ne banyenga pa kuba’mba twibakwashe? Twafwainwa kuvulukanga’mba balongo ne banyenga babena kuyanda na mambo a misongo, kwikala na ba mu kisemi babula kwitabila nangwa kampe baji bingi na bijikila. Ne atweba bino bintu inge bitumwekela, tukakebanga bantu kwitubila lusa. Bena Isalela byo bajinga mu Ijipita, bajinga bayanji kabiji kechi bakosele ne. Saka bakyangye kutwela mu Ntanda ya Mulaye, bebavulwilemo amba “kechi mukakoseshe michima yenu” ku balongo benu bayanji ne. Yehoba wakebelenga’mba bakanemekenga bayanji ne kwibakwasha.—Mpitu. 15:7, 11; Levi 25:35-38.
9. Ñanyi kintu kyanema kyo twafwainwa kuba pa kukwasha balongo ne banyenga baji mu lukatazho? Lumbululai.
9 Kechi twafwainwa kupelawizhanga kupamo mambo balongo ne banyenga pa makatazho o babena kupitamo ne, nangwa kulangulukanga amba twanema kwibakila ne. Pano bino, twafwainwa kwibatundaikanga inge bakoka. (Yoba 33:6, 7; Mat. 7:1) Twambe kuba’mba muntu bamupunka ku kapulututu. Inge kya kuba bamutwala ku kipatela, nanchi dokotala wakonsha kutatula ku mwipuzha byo kyajinga pa kuba’mba atanwe mu ano mapuso nyi? Ine, upelawizha kumupa muchi ubena kukebewa. Kyo kimotu, inge mulongo nangwa nyenga wakoka ku mupashi twafwainwa ku mukwasha bukiji bukiji pa kuba’mba akose.—Tangai 1 Tesalonika 5:14.
10. Aba bamweka nobe bakoka ku mupashi bekala byepi “banonshi mu lwitabilo”?
10 Balongo ne banyenga bamo bamweka nobe bakoka ku mupashi, pano bino inge twalanguluka pa bwikalo bwabo tukamona kuba’mba kechi bakoka ne. Fwanyikizhai byo kyakonsha kwikala inge nyenga ubena kupita mu makatazho na mambo a kuba’mba mwatawanji kechi wingijila Yehoba ne. Bamo bakonsha kumweka kukonyangala ne kukoka. Nanchi kwibikako kwabo kechi kumwesha lwitabilo ne kukosa ne nyi? Inge mwamona nsemi wa mukazhi wabula mulume kimye kyonse mu kupwila na baana banji, nanchi kechi mumvwa bulongo pa kumona lwitabilo lwanji ne kwibikako kwanji ne nyi? Ibyepi ku bakyanyike batwajijila kwikala bakishinka nangwa kya kuba bapita mu meseko ku sukulu? Kulanguluka pa bintu byonse bibena kupitamo balongo ne banyenga ba bena kwingijila Yehoba, kitukwasha kumona kuba’mba aba bamweka nobe bakoka, “banonshi mu lwitabilo” byonkatu byo kyakonsha kwikala inge kechi tuji mu makatazho ne.—Yako. 2:5.
11, 12. (a) Twakonsha kumonanga byepi bena kilishitu inge balubankanya? (b) Tufunjilako ka ku byaubile Yehoba kimye Alona kyo alubankenye?
11 Twakonsha kumonanga byepi byubilo bya balongo betu byonkatu Yehoba byo amona bakalume banji inge balubankanya? Mashimikila a mu Baibolo asakwitukwasha kuyuka Yehoba byo amona bakalume banji. (Tangai Salamo 130:3.) Umvwe kya kuba mwajinga ne Mosesa kimye Alona kyo alengele mwana ñombe wa ngolode, inge mwaubile byepi byo atendekele kwikangaizha? (Lupu. 32:21-24) Nangwa inge mwaubile byepi kimye Alona ne Milyama kyo batendekele kumunena Mosesa byo asongwele mwanamukazhi wa ku kyalo kingi? (Bala. 12:1, 2) Kabiji inge mwaubile byepi Alona ne Mosesa byo bakankelwe kukokela Yehoba byo ebapele mema mu jishinda jakukumya ku Meliba?—Bala. 20:10-13.
12 Yehoba wafwainwe kukambula Alona ponkapotu pa byo aubile. Bino wamwene kuba’mba Alona ke muntu waoloka. Kyamwesheshetu patoka kuba’mba, bantu bo bamulengejile Alona kuba kintu kyatama. Bino Alona waswile kuba’mba walengele mambo kabiji waumvwijile Yehoba byo amolweleko. (Lupu. 32:26; Bala. 12:11; 20:23-27) Yehoba watajilenga pa bukishinka bwa kwa Alona ne muchima wanji wa kulapila. Pa kupitapo myaka, Alona ne bamu kisemi kyanji bebavulukile kuba’mba bajinga bakishinka kwi Yehoba.—Sala. 115:10-12; 135:19, 20.
13. Twafwainwa kuba byepi pa kuba’mba tuyuke byo twakonsha kukwasha bantu?
13 Twafwainwa kulangulukanga pa kintu kyalengela muntu kukoka byonka byuba Yehoba. (1 Sam. 16:7) Tuba byepi inge wa kyanyike kabule kusala bulongo bya kisangajimbwe, nangwa inge ke obe bintu mu jishinda jatama? Kechi twafwainwa kumwendeleka ne. Twafwainwa kulangulukanga byo twafwainwa ku mukwasha pa kuba’mba akome mu maana. Onkao mambo, twafwainwa kumonapo mashinda a kukwashishamo bantu. Kuba bino, kuketulengela kumvwisha mwatala butemwe.
14, 15. (a) Yehoba waumvwine byepi kimye Elaija kyo aumvwine moyo? (b) Twakonsha kufunjilako ka ku kyamwekejile Elaija?
14 Yehoba umvwa byepi inge bantu banji baikala na binyenge? Akimonai byo akwashishe kalume wanji wajinga na kijikila. Elaija wajinga ngauzhi wa Yehoba waipaile bangauzhi 450 ba kwa Baela. Byo ayukile kuba’mba Mfumu wa mukazhi aye Yezebeli ubena kukeba ku mwipaya, Elaija wanyemene. Byo aendele museke walepa pajinga makilomita 150, wayile ku Belesheba mungye mwine. Byo akokele na mambo a kwenda mu mute wazonga, uno ngauzhi waikele munshi ya kichi ne kulomba’mba “Pano mfwe.”—1 Mfu. 18:19; 19:1-4.
15 Yehoba waumvwine byepi byo amwene kalume wanji wa kishinka byo aakaminwe ne kukakilwa? Nanchi wamukaine Elaija nyi? Ine! Yehoba wamwene kupelelwa kwa kwa Elaija, kabiji watumine malaika na kumukwasha. Pa bimye bibiji, malaika wamutundaikile Elaija kuja pa kuba’mba ekale na bulume mambo ‘lwendo lwabaile.’ (Tangai 1 Bamfumu 19:5-8.) Saka akyangye kumubula bya kuba, Yehoba wamutelekele ngauzhi wanji ne kumukwasha.
16, 17. Twakonsha kukwasha byepi balongo ne banyenga byonka Yehoba byo akwashishe Elaija?
16 Twakonsha kukwasha byepi balongo ne banyenga byonka Yehoba byo akwashishe Elaija? Kechi twafwainwa kupelawizha kwibabulanga bya kuba ne. (Mana 18:13) Kyawama bingi patanshi kwibamwesha kuba’mba twibata muchima inge ke balanguluke kuba’mba ‘kechi bashiñama ne’ na mambo a makatazho. (1 Ko. 12:23) Inge ketube bino, tuyuka byo bakajilwa ne byo twafwainwa kwibakwasha.
17 Akivulukai ba Cynthia bo twakwambapo kala, bobakaine ku bamwatawabo ne kwibasha na bana babiji. Nga bena Kilishitu bakwabo mu kipwilo bebakwashishe byepi? Baambile’mba: “Byo natumijile balongo foni ne kwibabula byamweka, papichiletu ka kimye kacheche baishile ku nzubo. Baumvwine bingi bulanda kya kuba bajijile ne kujila. Kechi betushile bunke pa moba asatu ne. Twakankelwenga ne kuja na mambo a bijikila ne binyenge byo twajinga nabyo. Balongo betusendele ku nzubo yabo na kwitulama.” Kino kyamwekele, kituvululamo byaamba Baibolo mu buku wa Yakoba kuba’mba: “Umvwe mulongo nangwa nyenga ufwabyo bivwalo ne kajo ka kuja jo jo juba, “nanchi ukamwenamo ka, umvwe umo mwi anweba wamwambila amba: “Yanga mu mutende, ukakebe bivwalo ne kajo,” kwa kubula kumupapo bintu bya ku mubiji byo akajilwa? Onkao mambo, lwitabilo lwabula mingilo lwafwa.” (Yako. 2:15-17) Balongo bakwashishe ba Cynthia ne baana babo pa kimye kyafwainwa. Byo papichile bañondo batanu na umo, ba Cynthia ne baana babo batendekele bupainiya bwa kukwasha.—2 Ko. 12:10.
18, 19. (a) Twakonsha kukwasha byepi bantu bakoka ku mupashi? (b) Ba ñanyi bamwenamo inge twakwasha bakoka ku mupashi?
18 Papita kimye kyabaya bingi pa kuba’mba muntu wakolelwe kikola kikatampe akose bulongo. Kyo kimotu, ne mwina Kilishitu wakoka na mambo a makatazho nangwa mesekotu akwabo, naye papita kimye pa kuba’mba bulunda bwanji na Lesa bukose. Kya kine kuba’mba muntu mwine wafwainwa kukosesha lwitabilo lwanji inge ke ekale na lufunjisho lwa pa bunke, kulomba kimye kyonse, ne kwingilako mingilo ikwabo ya bwina Kilishitu. Twafwainwa kumutekenya kimye kyo abena kwibikako kukosesha bulunda bwanji na Lesa. Onkao mambo, twafwainwa kutwajijila ku mutemwa ne kumukwasha kuyuka kuba’mba wanema bingi mu kipwilo kya bwina Kilishitu.—2 Ko. 8:8.
19 Kukwasha bakwetu kwituletela bingi lusekelo lufuma mu kupana. Kabiji tuyuka ne byo twafwainwa kumweshanga lusa ne kutekanya. Pano bino, kechi atwebatu twakonsha kumwenamo mu kuba bino ne, bonse mu kipwilo bakamwenamo. Kino kikalengela kukwatankana ne kwitemwa bingi. Inge ketube bino, tukanemeka bantu bonse byonka Yehoba byo ebanemeka. Atweba bonse, twafwainwa kutundaikanga ne kukwasha “boba babula kukosa.”—Byu. 20:35.
^ par. 4 Mu buku wa kuba’mba The Descent of Man, ba Charles Darwin baambile pa binungwa bimo bya ku mubiji amba kechi biji na nkito ne. Kabiji mwanamulume umo mobaingijilanga waambile amba, kuji tubinungwa twavula mu mubiji wa muntu twabula kunema, nabiji appendix ne thymus.
^ par. 7 Jizhina japimpulwa.
“Nkakubulanga mana ne jiso jami saka jikutala.”—SALA. 32:8.
1, 2. Yehoba umona byepi bakalume banji pano pa ntanda?
BANSEMI byo bamona baana na kukaya, javula bakumya bingi pa kumona bulume busemwa na baana bwa kuba bintu. Nanchi mwakonsha kuswa bino inge mwavuluka byo mwaubanga saka mu kiji banyike nyi? Mwana umo wakonsha kuyuka bya kukaya bisela bimo, mukwabo byakulengalenga ne bintutu bikwabo. Nangwa kya kuba baana baji na buno bulume, bansemi bebikako kufunjisha baana babo kuba’mba bengijishenga buno bulume bwabo bulongo.
2 Yehoba naye wata bingi muchima baana banji pano pa ntanda. Umona bakalume banji ba mu ano moba kuba’mba ‘bya buneme byafuma mu mikoka yonse.’ (Hagai 2:7) Banema bingi kwi aye na mambo a lwitabilo ne kwipana kwabo. Kampe mwimwena balongo ne banyenga byo bayuka bintu bya pusana pusana ne bulume bwa kuba bintu. Balongo bamo bamba bingi bulongo majashi, kabiji bakwabo banengezha bingi bulongo bintu. Banyenga bavula bafunda bukiji milaka ingi ne kusapwila bantu bamba yeo mulaka kimye kyo baji mu mwingilo. Bakwabo batundaika bantu babena kukebewa bukwasho nangwa kulama bakolwa. (Loma 16:1, 12) Tusanta bingi pa kwikala mu kipwilo muji bano bena Kilishitu.
3. Ñanyi mepuzho o tusakwisambapo mu uno mutwe?
3 Nangwa byonkabyo, bakwetu bamo ba mu lwitabilo nabiji banyike ne balongo babatizhiwa katataka, kimye kimo bakonsha kumona nobe kechi bebata muchima ku ba mu kipwilo ne. Twafwainwa kuba byepi pa kuba’mba bayuke kwingila mingilo mu kipwilo? Mambo ka o twafwainwa kwibikilako kumonanga byawama mwi abo byonka Yehoba byo ebamona?
4, 5. Jishimikila jiji mu Mitonyi 6:11-16 jimwesha byepi Yehoba byo amona bakalume banji?
4 Mashimikila avula a mu Baibolo, amweshatu patoka kuba’mba Yehoba kechi umotu byawama mu bakalume banji ne, bino umona ne bintu byo bakonsha kuba. Yehoba waambijile Gidiona kupokolola bena Isalela ku bena Mijanyi bebamanyikilenga. Kampe Gidiona wimwenenga kubula kufikilamo malaika byo amwambijile’mba: “Yehoba uji nobe, obewa kiyangala mwine.” Pa kyo kya kimye, Gidiona kechi waumvwinenga kuba’mba “kiyangala” ne. Wizhinaukilenga ne kulanguluka kuba’mba kechi wafikilamo ne. Bino Yehoba kechi byobyo amumwenenga ne, wamumwene amba wafikilamo kuzhikijila bakalume banji.—Tangai Mitonyi 6:11-16.
5 Yehoba waketekejile Gidiona kuba’mba ukapokolola bena Isalela, mambo wamwene byo aubilenga bintu bulongo. Kitanshi malaika wa Yehoba wamwene Gidiona byo apujilenga wichi na bulume. Kuji ne kintu kikwabo kyamwene malaika mwi Gidiona. Mu moba anembejilwengamo Baibolo, banjimi bapujilanga wichi pangye, pa kuba’mba bolulule mungu ku wichi. Bino Gidiona, wapujilenga wichi mu bufyamfya mu kya kufiinamo mañanzañanza mukachi ne kumufya wichi kuchina kuba’mba bena Mijanyi bakeba. Wajimukile bingi! O ene mambo, Yehoba o amwenejilenga Gidiona kuba’mba wajimukile kukila banjimi. Yehoba wamwene bulume bwanji kabiji wamwingijishe.
6, 7. (a) Yehoba byo amwenenga ngauzhi Amosi byapusene byepi na bya mumonanga bena Isalela bamo? (b) Ñanyi bintu bimwesha kuba’mba Amosi kechi wafunjile ne?
6 Mu jishinda jimotu, Yehoba wamwene bintu byawama mwi ngauzhi Amosi kalume wanji, nangwa kya kuba bantu ba mumwenenga amba wa panshi na mambo kwikala kafunga, kabiji wa kuwamisha mu bichi bya mikuyu. Yehoba byo apele Amosi mwingilo wa kujimunako bamfumu jikumi ba bena Isalela baubilenga bintu byatama, bena Isalela bamo balangulukilenga amba Amosi kechi wafwainwa kwikala ngauzhi ne.—Tangai Amosi 7:14, 15.
7 Amosi waikalanga ku muzhi. Pano bino, wayukile bingi bisho byavula bya bantangi bamuzhokolokele, kampe bamubulanga ku bantu baiyanga na kuba busulu mu muzhi mo aikalanga. Amosi wayukile bintu byo byajinga mu bena Isalela, kabiji wayukile ne bintu byatama byaubanga byalo bikwabo byamuzhokolokele. (Amo. 1:6, 9, 11, 13; 2:8; 6:4-6) Bashayuka ba Baibolo bamo bamba kuba’mba, Amosi wayukile bingi kunemba. Waingijishe byambo byapela, pano bino byanemene bingi. Kechi wachiine kusanzamo ñanga Amaziya pa bintu byatama byo aubile ne. Kya kine, Yehoba wasajile muntu wafwainwa kwamba byambo byanji. Wamwene bulume bwajinga ne Amosi bwa bujile kumona bantu bavula.—Amo. 7:12, 13, 16, 17.
8. (a) Yehoba waambijile Davida amba ka? (b) Byambo biji mu Salamo 32:8 byakonsha kukwasha byepi bomvwa kubula kufikilamo?
8 Yehoba umona bintu byawama mu bakalume banji. Waambijile Mfumu Davida kuba’mba, ukamutangijilanga kimye kyonse ne ‘jiso janji saka jimutala.’ (Tangai Salamo 32:8.) Nanchi mwamona bino byambo byo bitutundaika nyi? Nangwa kya kuba kimye kimo tumvwa kubula kufikilamo, bino Yehoba witupa bulume bwakila bulume bwetu pa kuba’mba tufikizhe bikonkwanyi byetu. Byonkatu byo kikala inge mufunjishi ubena kufunjisha muntu pa kuba’mba ayuke bya kuba bintu byonse, ne Yehoba wakonsha kwingijisha bakalume banji kwitukwasha pa kuba’mba tuyuke kwingila mingilo yanji. Mu ñanyi jishinda?
9. Twakonsha ‘kuta byepi muchima’ balongo ne banyenga?
9 Paulo watundaikile bena Kilishitu bakwabo ‘kuta muchima’ ku bintu bikeba bakwabo ba mu lwitabilo. (Tangai Filipai 2:3, 4.) Bino byambo byaambile Paulo, bimwesha kuba’mba twafwainwa kunemeka bya bupe bya bakwetu ne kwambanga pa bintu byawama byo boba. Tumvwa byepi inge kya kuba muntu witusanchila pa byo twauba? Javula kino kitulengela kutwajijila kuyilako palutwe. Byobyo kikala ne ku balongo. Inge twayuka kuba’mba bakwetu ba mu lwitabilo banema, twibakwasha kuba’mba nabo bakoseshe bulunda bwabo na Lesa.
10. Ba ñanyi kikatakata bo twafwainwa kuta muchima?
10 Ba ñanyi bo twafwainwa kuta muchima? Atweba bonse tukeba bantu kwituta muchima kimye kyonse. Bino, banyike nangwa balongo babatizhiwa katataka bafwainwa kuyuka’mba twibata muchima. Kuba bino, kwibakwasha kuyuka’mba twi banemeka bingi. Mu jishinda jikwabo, kubula kuta muchima balongo kwakonsha kwibalengela kizaku kyabo kupwa, ne kuleka kukanamina mingilo mu kipwilo. Baibolo itundaika balongo kuba’mba bafwainwa kukanaminanga mingilo mu kipwilo.—1 Timo. 3:1.
11. (a) Mukulumpe umo mu kipwilo wakwashishe byepi wa kyanyike? (b) Mwafunjilako ka ku kyamwekejile Julien?
11 Ba Ludovic bo batundaikanga bingi kimye kyo bajinga banyike, luno bakulumpe mu kipwilo, baamba kuba’mba: “Inge nata muchima mulongo, ukomenako bingi.” Pa bano balongo paji ne Julien mulongo wa kyanyike wajinga bingi na bumvu, ba Ludovic baambile kuba’mba: “Julien kimye kimo kechi waubanga bintu mu jishinda jafwainwa ne. Bino namwene’mba uji na muchima wawama kabiji ukeba kukwasha bakwabo mu kipwilo. Kechi natele muchima pa byubilo byanji ne, bino natwajijile kutala pa bintu byawama byo aubanga, kabiji nebikileko bingi ku mutundaika.” Pa kupitapo kimye, Julien waikele nkwasho mu kipwilo, kabiji luno ke painiya wa kimye kyonse.
12. Twafwainwa kuba byepi pa kuba’mba tukwashe balongo? Ambai kyakumwenako.
12 Pakuba amba tukwasha balongo kufikilamo kwingila mingilo mu kipwilo, twafwainwa kuta muchima ku byo boba. Byonka byo kyajinga kwi Julien, ne atweba twafwainwa kumonanga byawama mu bakwetu inge tukeba kwibakwasha. Abino byo byaubile ne Yesu ku mutumwa Petelo. Nangwa kya kuba kimye kimo Petelo wakankelwe kuchinchika, Yesu wamutumbile jizhina ja kuba’mba Kaifasa nangwa amba Petelo jilumbulula kuba’mba jibwe. Kuba bino kwamwesheshenga kuba’mba Petelo ukakosa byonka byakosa jibwe.—Yoa. 1:42.
13, 14. (a) Mako bamutele byepi muchima kwi Banabasa? (b) Nga Alexandre wamwenejilemo byepi byo bamukwashishe ku mukulumpe mu kipwilo? (Monai kipikichala kitanshi.)
13 Banabasa naye watele bingi muchima Yoano wajinga na jizhina ja kina Loma ja kuba’mba Mako. (Byu. 12:25) Pa lwendo lwanji lutanshi lwa bumishonale, Paulo ne Banabasa bayile na Mako “wibakwashishengako” mingilo imo. Bino byo bafikile mu Pamfiliya, Mako wanyemene bano balunda nanji. Paulo ne Banabasa, bayile kwakubula Mako ne kupita mu kibunji mwakatazha bingi. (Byu. 13:5, 13) Pa kupitapo kimye, Banabasa waubilepo byepi? Watele muchima pa byubilo byawama bya kwa Mako, kechi pa byo aubile ne, kabiji wa mukwashishe kwikala mwina Kilishitu wafikilamo. (Byu. 15:37-39) Kuba bino kwakwashishe Mako kwikala kalume wa Yehoba wafikilamo. Paulo byo ajinga mu Loma mu kaleya wajinga ne Mako, kabiji naye watumine mutende ku bena Kilishitu ba mu kipwilo kya mu Kolose, kabiji batumwa baambilenga byawama pe aye. (Kolo. 4:10) Akifwanyikizhai Banabasa byo aumvwine bulongo kimye Paulo kyo akebelenga kuba’mba Mako ebakwasheko!—2 Timo. 4:11.
14 Abino byobyo byamwekejile ne Alexandre ye batongweletu kwikala kalama mu kipwilo. Uvuluka kuba’mba byamubujilenga balongo bya mukwasha bingi, waambile’mba: “Byo najinga mwanyike, kyakatazhanga bingi kulomba pa bantu bavula. Bino mukulumpe mu kipwilo, wambujile byo nafwainwa kuba ne kubula kukizhamo kumvwa moyo. Uno mukulumpe wañambilanga kulomba kimye kyonse pa kupwisha kukumana kwa pa kuya mu mwingilo. Pa kupitapo moba moyo ye najinga nanji wapwile.”
15. Paulo wamwesheshe byepi kuba’mba wanemeka balongo?
15 Muba byepi inge mwamona byubilo byawama mu bena Kilishitu bakwetu? Nanchi mwibasanchila nyi? Mu kitango 16 mu buku wa bena Loma, Paulo wasanchijile bakwabo ba mu lwitabilo 20 pa byubilo byabo byawama byalengejile kuba’mba ebatemwe bingi. (Loma 16:3-7, 13) Paulo waambile kuba’mba, Andelonikusa ne Yuniasa bo bajinga bena Kilishitu patanshi aye saka akyangye kwikala mwina Kilishitu. Waambile ne pa kuchinchika kwa bano bena Kilishitu. Kabiji waambanga ne pa bainanji Lufusa pa byo bamulaminenga bulongo.
16. Ñanyi bintu bifumamo inge twatundaika balongo bakyanyike?
16 Mufuma bintu byawama inge ke tutundaike bakwetu kya kine. Akimonai kyamwekejile Rico wikala ku France, walefwilwe bingi na mambo kuba’mba bashanji babujile kwitabila ba mukainye kubatizhiwa. Rico walangulukile amba wafwainwa kufikizha myaka 18 pa kuba’mba akatendeke kwingijila Yehoba. Kabiji waumvwanga bingi kutama ku muchima mambo bakwabo ku sukulu bamubanga bingi mukeyu. Ba Frédéric bakulumpe mu kipwilo, bo baambijile kutendeka kufunda nanji, bashimikizha kuba’mba: “Namusanchijile bingi Rico pa mambo a kuchinchika meseko, kabiji na mubujile amba wafwainwa ne kusapwila.” Abino byambo byalutundaiko bya kwashishe bingi Rico kutwajijila kukosesha bulunda bwanji na Lesa, kabiji bya mukwashishe kwikala na bulunda bwawama ne bashanji. Rico wabatizhiwe byo ajinga na myaka 12.
17. (a) Twakonsha kukwasha byepi balongo kwingijila Yehoba? (b) Mishonale umo wakwashishe byepi balongo, kabiji ñanyi bintu byafuminemo?
17 Inge ke tusanchile balongo pa majashi awama o bamba mu kipwilo nangwa pa kwibikako kwabo, kilengela bakwetu ba mu lwitabilo kutwajijila kwingijila Yehoba kimye kyonse. Ba Syvie,* baingijila pa Betele wa mu France pa myaka yavula, bamba kuba’mba banyenga bafwainwa kutundaikanga balongo. Kabiji baambile ne kuba’mba banyenga basanta bingi inge bamona balongo na kwibikako. Onkao mambo, “byambo byabo bya lutundaiko bilengela balongo kuyuka bya kuba bintu.” Banungilepo kuba’mba: “Amiwa kusanchila balongo ye mwingilo wami.” (Mana 3:27) Ba Jérôme, bamishonale, ba mu French Guiana, bakwasha balongo bakyanyike bavula kutendeka bumishonale, baambile’mba: “Inge nasanchila balongo bakyanyike pa byo baji kuba mu mwingilo nangwa kwibasanchila pa mikumbu yabo kimye kya kupwila, kibalengela kutwajijila kwikala na kizaku kya kwingijila Lesa.”
18. Kwingila na balongo bakyanyike, kwakonsha kwibakwasha byepi?
18 Twakonsha kutundaika balongo kupichila mu kwingila nabo. Mukulumpe mu kipwilo wakonsha kwambila mulongo wa kyanyike wayuka bulongo kwingijisha kompyuta kupulinta byambo bimo pa keyala wetu wa jw.org, byakonsha kukwasha bakikulumpe mu kipwilo babula makompyuta. Inge mu bena kuya na kwingila pa Nzubo ya Bufumu, mwafwainwa kwambila balongo bakyanyike kuba’mba muye na kwingijila nabo pamo. Kuba bino kwakonsha kwimukwasha kuyuka bulongo balongo bakyanyike, kabiji mukayuka ne byo mwafwainwa kwibakwasha inge ke muteleke ku byo babena kwamba, kabiji mufuma byawama bingi.—Mana 15:23.
19, 20. Mambo ka o twafwainwa kutundaikilanga balongo?
19 Yehoba byo atongwele Yoshua kutangijila bena Isalela, waambijile Mosesa “kumukosesha” ne kumukwasha kuba’mba “achinchike.” (Tangai Mpitulukilo ya mu mizhilo 3:28.) Ano moba bantu bavula kuzhokoloka ntanda yonse babena kwiya mu jibumba ja Yehoba. Kubena kukebewa balongo bena Kilishitu bafikilamo kutangijila mu bipwilo. Onkao mambo, bonse mu kipwilo bafwainwa kukwashanga bakatataka kufikilamo kwingila mingilo mu kipwilo. Kino kilengela balongo bamo kutendeka mwingilo wa kimye kyonse ne kufikilamo ‘kufunjisha bakwabo.’—2 Timo. 2:2.
20 Nangwa kya kuba tuji mu kipwilo kyalengwa kala, nangwa jibumba jibena kuya na kukomenako kwikala ke kipwilo, twayai tutundaikenga balongo bakyanyike ne bakatataka kufikilamo kwingila mingilo mu jibumba ja Lesa. Twafwainwa kubanga byonka byuba Yehoba umona byawama mu bakalume banji.
^ par. 17 Jizhina japimpulwa.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn p. 6 “Lesa ye Butemwe”***
Lwimbo Nambala 3
“Lesa ye Butemwe”
(1 Yoano 4:7, 8)
1. Lesa butemwe witwita,
‘Endai ne amiwa.’
Nge twatemwa Lesa, bantu,
Tuba byawama jonse.
Po paimena bwikalo;
Bonkatu bo tukeba.
Butemwe bwa Kilishitu.
Bumweka mwi atweba.
2. Bulengela kuba bintu;
Ne kutemwatu bantu.
Kabiji nge twakankalwa;
Aye witukosesha.
Butemwe bwawama bingi;
Bwa lusa, buba byonse.
Saka tutemwa balongo.
Mukafuma byawama.
3. Kange muzhingilenga ne;
Saka mupapo bantu.
Lesa emutangijile;
Ukemubula pa bya:
Kutemwa Lesa ne bantu,
Byonse byuba butemwe.
Jonse tumweshenga bantu
Butemwe bwa kwa Lesa.
(Monai ne Mako 12:30, 31; 1 Ko. 12:31–13:8; 1 Yoa. 3:23.)
^ ***sn pp. 76-77 “Jishinda Jino”***
Lwimbo Nambala 65
“Jishinda Jino”
(Isaya 30:20, 21)
1. Jishinda ko jiji,
Jo mwayuka kala.
Jo jo mwafunjile,
Jishinda ja kala.
Jo afunjishe Yesu
jo mwaumvwine;
Jishinda jawama,
Mu Mambo a Lesa.
(Kolasi)
2. Jiya ku butemwe,
Kange muye mungi.
Lesa wijimwesha;
Bonse bamutana.
Butemwe bwa Lesa,
Bwawama; bwa kine.
Buno bo butemwe;
Bwitukwasha monse.
(Kolasi)
3. Jishinda ja bumi,
Kusendukamo ne.
Lesa walaya mba:
Kafwako jishinda,
Jikwabo jawama
Jileta butemwe.
Jino jo ja bumi,
Tumutote Lesa.
(KOLASI)
Ke jishinda; Jishinda ja bumi.
Kechi muye mu jiya kungi ne!
Lesa wimwita, ‘mu Jishinda;
Kuya mungi ne, Jishinda jino.’
(Monai ne Sala. 32:8; 139:24; Mana 6:23.)
^ ***sn p. 101 “Naswa”***
Lwimbo Nambala 84
“Naswa”
(Luka 5:13)
1. Abwa butemwe bwa Mwana
Byo afumine mwiulu
Ne kwikala netu, kwamba bukine;
Bufuma mu kanwa kanji
Watekenesheshe bantu,
Ne kubuka bakolelwe.
Waingijile mu bukishinka
Ne kwamba kuba mba: “Naswa.”
2. Abwa bukwasho bwa Lesa
Kutuma muzha wa maana,
Mo mo twingijila na lusekelo,
Mba tupulushe bimote.
Bakajilwa bamoneko
Byo twibatemwisha bingi.
Inge bafwilwa bemwipuzhatu,
Babulai amba: “Naswa.”
(Monai ne Yoa. 18:37; Efi. 3:19; Fili. 2:7.)
^ ***sn p. 85 Kwikala na Kyubilo kya Butemwe***
Lwimbo Nambala 72
Kwikala na Kyubilo kya Butemwe
(1 Kolinda 13:1-8)
1. Tulombatu kwi Lesa wetu,
Mba tumweshe byubilo byanji.
Pano kyakila pa byonse ke
Butemwe bwiya na mupashi.
Paji maana ne kuchinchika,
Pabula butemwe, twi batu.
Twikale na butemwe jonse;
Po tukasangajika Lesa.
2. Maana ke o akebewatu,
Byo tufunjisha mikooko ne.
Twafwainwa ne kwibatemwa
Mu byambo ne mu byubilotu.
Butemwe bwitupa bukose,
Busenda bisendwa byanema.
Vulukai amba mu malwa,
Butemwe bo buba byonsetu.
(Monai ne Yoa. 21:17; 1 Ko. 13:13; Nga. 6:2.)
^ ***sn p. 94 Ilekelaingako Mambo***
Lwimbo Nambala 77
Ilekelaingako Mambo
(Salamo 86:5)
1. Yehoba witupa
bupe mwi aye Mwana
Amba tulekelwe mambo,
ne kupwishatu lufu.
Nge twalapila kya kine,
po tulekelwa mambo
Kupichila mu bukuzhi,
bwa aye Kilishitu.
2. Tubilwatu lusa,
nge ketube bya Lesa
Ne kwilekelanga mambo,
kuba lusa, butemwe.
Kubula kwizhingijisha,
atwe bene na bene;
Kunemekanga balongo,
ne kwibatemwishanga.
3. Lusa lo lo twafwa
inwa kwikala nalo.
Lwitulengela kubula
kubukanga bukaji.
Umvwe twalonda Yehoba,
mwine mwina butemwe,
Tukelekelanga mambo;
ne kwikala no Lesa.
(Monai ne Mat. 6:12; Efi. 4:32; Kolo. 3:13.)
^ ***sn p. 96 Lusa byo Lwingila***
Lwimbo Nambala 79
Lusa byo Lwingila
(Efisesa 4:32)
1. Twasanta pa kuyuka Yehoba,
Mambo aamba mba:
Nangwa ye wa maana ne bulume,
Yehoba watemwa bantu.
2. Yesu waambila balefulwa
Kusha bijikila.
Kikonkoji, kisendwa, byapela,
Mambo ye ukokolosha.
3. Tufunda kwi Lesa ne kwi Yesu,
Bwikalo byo buji.
Byonse byo tuba, tumweshenga ne
Lusa byonkatu byo baji.
(Monai ne Mika 6:8; Mat. 11:28-30; Kolo. 3:12; 1 Pe. 2:3.)
^ ***sn p. 52 ‘Kwashai Banekena’***
Lwimbo Nambala 42
‘Kwashai Banekena’
(Byubilo 20:35)
1. Bilubo byavujisha Byo tuji nabyo.
Pano bino Yehoba Ukitulama.
Aye ye wa lusa, Wa butemwe bwine.
Netuwa tutemwenga Baji mu malwa.
2. Paulo waswile mba: ‘Wanekenene.’
Twapotelwe na mashi A Kilishitu.
Lesa ye ukwasha Aba banekena.
Tukwashe kushimuna Mipolo yabo.
3. Kechi twibanena ne, Twayuka amba
Twibakwasha mu lusa Lo twibobila.
Twibikengakotu Kwibatundaika;
Inge twibakwashako, batemwa bingi.
(Monai ne Isa. 35:3,4; 2 Ko. 11:29; Nga. 6:2.)
^ ***sn p. 147 Batambulwilai Bulongo***
Lwimbo Nambala 124
Batambulwilai Bulongo
(Byubilo 17:7)
1. Yehoba utambulwila bulongo.
Aye ulamatu bantu bonsetu.
Ye uleta mvula ne
juba ku bonse;
Witupa kajo ne mutende.
Inge twaubila lusa bayanji,
Ko kuba mba tulonda Lesa wetu.
Aye Tata wetu uketupa mfweto,
Pa lusa lwetu lo tumwesha.
2. Kechi twayuka buwame bujiko
Inge twakwashako bakajilwa ne.
Nangwa bo tukwasha
ke twibayuka ne,
Twibakwasha byo bakajilwa.
Byajinga Lidiya, ‘Twibatambwila.’
Nge betufwakesha, basangalala.
Tata wibayuka aba bantu bonse,
Balonda lusa lwanji lonka.
(Monai ne Byu. 16:14, 15; Loma 12:13; 1 Timo. 3:2; Hebe. 13:2; 1 Pe. 4:9.)
^ (1 Ko. 15:42-53) Abino byo bikekala ne lusanguko lwa bafwa. Ubyalwa ubola, usangulwa ubula kubola. 43 Ubyalwa wapelulwa, usangulwa mu lukumo. Ubyalwa wabula kukosa, usangulwa mu bulume. 44 Ubyalwa mu mubiji wa mashi, usangulwa mu mubiji wa bumupashi. Umvwe kuji mubiji wa mashi, ko kuba amba kuji ne mubiji wa bumupashi. 45 Kabiji kyanembwa amba: “Muntu mutanshi Adama waikele ke mweo mumi.” Adama wapelako waalukile ke mupashi upana bumi. 46 Nangwa byonkabyo, awa wa bumupashi kechi ye wajinga mutanshi ne. Mubiji wa mashi ye wajinga mutanshi, kepo paishile mubiji wa bumupashi. 47 Muntu mutanshi wafumine pano panshi kabiji walengelwe na lukungu; muntu wa bubiji wafumine mwiulu. 48 Byonka biji awa walengelwe na lukungu byo biji ne boba balengwa na lukungu; kabiji byonka biji awa wafumine mwiulu byo biji ne boba baji mwiulu. 49 Ne atweba tuji byonka biji muntu Lesa ye alengele na lukungu kabiji byo byo tukekala nobe yewa wafumine mwiulu. 50 Balongo bami, naamba kino namba mibiji ya mashi kechi yakonsha kuswana bufumu bwa Lesa nangwa awa ubola kechi wakonsha kuswana ubula kubola ne. 51 Mbena kwimubula kintu kyazhila kyafyamika namba: Atweba bonse kechi tukafwa ne, pakuba bonse tukalulwa 52 nobe mu kukopa kwa jiso kimye kikavuma ntolompita yapelako. Mambo ntolompita ikavuma ne bafwa bakasangulwa kwikala babula kubola, ne atweba tukalulwa. 53 Mambo uno mubiji ubola ukaluka ke ubula kubola, ne uno ufwa ukaluka ke ubula kufwa.
^ (Mat. 6:19-34) “Lekai kwibikila nsabo pano pa ntanda paji tunzumbulu ne ndalabwa byonauna, kabiji paji bangivi. 20 Pakuba ibikilai nsabo mwiulu mwabula tunzumbulu ne ndalabwa byonauna, kabiji mubula kutwela bangivi. 21 Mambo konka kuji nsabo yenu, ne muchima ko ko aji. 22 “Lampi wa mubiji jo jiso. Byonkabyo, umvwe jiso jenu jijitu bulongo ne mubiji wenu yense ukekala mu kyeya. 23 Pakuba inge jiso jenu jatama, ne mubiji wenu yense ukekala mu mfishi. Onkao mambo, umvwe kyeya kiji mwenu kyaikala nobe mfishi, kine ayo mfishi ikakilamo kubaya! 24 “Kafwako muntu wakonsha kwingijila bankambo babiji ne, mambo ukatemwapo umo ne kushikwa mukwabo, nangwa kukokela umo ne kukana mukwabo. Kechi mwakonsha kwingijila Lesa ne nsabo pa kimye kimo ne. 25 “Pa kyo kino nemwambila namba: Kubambisha michima na mambo a myeo yenu na byo mukaja nangwa na byo mukatoma nangwa na byo mukavwala ne. Nanchi mweo kechi wanema kukila kajo ne mubiji wanema kukila bya kuvwala nenyi? 26 Talai bañonyi; kechi babyala nkunwa, kunowa nangwa kulonga mu matala ne. Pano bino, Shenu wa mwiulu wibajisha. Nanchi anweba kechi mwanema kukila bañonyi nenyi? 27 Ñanyi mwi anweba pa kubambisha muchima wakonsha kulepeshako bumi bwanji? 28 Mambo ka o mubambishisha muchima na byo mukavwala? Langulukai pa maluba a mungye byo akoma, kechi engila mwingilo nangwa kupikula kisapi ne; 29 pakuba amiwa nemwambila namba, nangwatu Solomone mu lukumo lwanji lonse kechi wavwajile nobe maluba ne. 30 Inge Lesa wiivwika byonkabye nsono ya mungye, ikalatu moba acheche kabiji beisoka mu mujilo, nanchi kechi wafwainwa kwimuvwika anweba baji na kalwitabilo kacheche nenyi? 31 Onkao mambo, kange mubambishenga michima ne kwamba amba, ‘Lelo tusakuja ka?’ nangwa amba, ‘Tusakutoma ka?’ nangwa amba, ‘Tusakuvwala ka?’ ine. 32 Bino byonse byo bintu bikebesha bantu ba mu bisaka bingi. Pakuba Shenu wa mwiulu wayuka amba mwibikeba bino bintu byonse. 33 “Onkao mambo, twajijilai na kukeba Bufumu patanshi ne bololoke bwanji, ne bino bintu byonse bikemubikilwapo. 34 Byonkabyo, kange mubambishenga michima na mambo a juba ja kesha ne, mambo juba ja kesha jikebambisha na byajo. Langulukaitu pa lukatazho lwa pa jojo juba.
^ ***w13 12/15 pp. 18-19 ‘Kino Kikekala Kwi Anweba Ke Kya Kuvulukilako’***
wajinga kalama wa bena Ijipita witotele bingi kya kuba kechi wibakasulwile ne, kino kyalengejile Yehoba kuleta myalo yapusana pusana jikumi pa bena Ijipita. Kyapeleleko Yehoba watumine mwalo wa bujikumi waipaile babeji ba bena Ijipita, kino kyalengejile Felo kukasulula bena Isalela.—Lupu. 1:11; 3:9, 10; 5:1, 2; 11:1, 5.
5 Ñanyi bintu bena Isalela byo baubile saka bakyangye kufuma mu buzha? Mu 1513 B.C.E., kimye kya mwela wa mebele, mu ñondo wa Abibi, ye batatwile kutela’mba Nisanyi, Lesa waambijile bena Isalela kuba’mba pa juba ja bujikumi mu yenka wa ñondo, bakatatule kunengezha kijiilo. Akya kijiilo kyaikeleko pa Nisanyi 14. Aja juba jatendekele mabanga kufika mabanga a juba jalondejilepo. Abino Bahebelu byobyo babalanga moba. Pa Nisanyi 14, kisemi kimo kimo kyaipaile mukooko mulume nangwa (mbuzhi) ne kushinga mashi amo pa mashiki a kibelo kya ku nzubo ne pa jipulanga ja peulu ya kibelo. (Lupu. 12:3-7, 22, 23) Bisemi byasokele nyama ne kuja pamo na bashinkwa bakubula mbizho ne binunka bulongo. Malaika wa Lesa waishile ne kwipaya babeji ba bena Ijipita, pakuba baana ba bena Isalela balukokelo kechi wibepaile ne. Kino kyalengejile bena Isalela kwibakasula mu buzha.—Lupu. 12:8-13, 29-32.
6 Bena Isalela bavulukanga juba Lesa jo ebafumishe mu buzha mu Ijipita. Lesa wibambijile’mba: “Jino juba jikekala kwi anweba ke ja kuvulukilako; mukejilama ke ja kujilamo kijilo kya Yehoba; mukejilamanga ke jilamuna ja myaka mu bisemi byenu byonse bya kulutwe.” Byo bapwishishe kino kijiilo pa Nisanyi 14, palondejile kijiilo kikwabo kya bashinkwa bakubula mbizho kya moba atanu na abiji. Pa Nisanyi 14 jo jajinga juba paikejile kijiilo kya lupitailo, bino jizhina ja kuba’mba Kijiilo kya Lupitailo kilumbulula moba atanu na asatu o bajiilangamo bijiilo. (Lupu. 12:14-17; Luka 22:1; Yoa. 18:28; 19:14) Jino jo ja jinga juba jo bakambizhe bena Isalela kuvulukanga pa mwaka pa mwaka.—2 Moba 8:13.
7 Byo bajinga Bayudea, Yesu ne batumwa banji balondelanga Mizhilo ya Mosesa, kabiji nabo bavulukanga kino Kijiilo kya Lupitailo pa mwaka pa mwaka. (Mat. 26:17-19) Kino kyo kimye kyapeleleko kuba bino, Yesu popo atendekeshe Kijiilo kya Nkambo kya Mabanga kyo abujile baana banji ba bwanga kuba’mba bakekivulukenga pa mwaka pa mwaka. Pano ñanyi juba jo bafwainwe kuvulukanga kino?
KIJIILO KYA NKAMBO KYA MABANGA KYAIKALANGAKO ÑANYI JUBA?
8 Yesu wabujile batumwa banji bya kuba pa Kijiilo kya Nkambo kya Mabanga panyuma ya kupwisha kuja nabo Kijiilo kya Lupitailo. Onkao mambo, Kijiilo kya Nkambo kya Mabanga kyajingako pa jonkaja juba ja Kijiilo kya Lupitailo. Mwafwainwa mumonapo lupusano pa moba Bayudea o bavulukilangamo Kijiilo kya Lupitailo na makalenda a ano moba. Pakonsha kwikala lupusano lwa juba jimo nangwa moba avula na po twakonsha kuvulukila lufu lwa Kilishitu. Pano mambo ka kyo paikela lupusano? Lubaji lumo lwa uno mukumbu, mwavwangwa ne mukambizho Lesa ye apele bena Isalela. Panyuma ya kwamba amba “jibumba jonse ja bena Isalela jikapwila bakamwipaye” mwana mukooko, Mosesa watongwele kimye pa Nisanyi 14 kyo bafwainwe kuba bino.—Tangai Kulupuka 12:5, 6.
9 Mabuku atanshi atanu a mu Baibolo aamba pa kinembelo kya Kulupuka 12:6 kuba’mba bafwainwe kwipaya mwana mukooko “kimye kya muntuwa muntuwa.” Ma Baibolo avula aingijisha kino kyambo. Bino ma Baibolo akwabo kubikapotu ne wa Bayudea utelwa’mba Tanakh baingijisha kyonka kino kyambo kya kuba’mba “muntuwa muntuwa.” Kabiji ne ma Baibolotu akwabo nao aingijisha kino kyambo. Onkao mambo, mukooko bafwainwe kumwipaya pa kutendeka juba ja Nisanyi 14 kimye kya muntuwa muntuwa.
10 Mu kuya kwa kimye, Bayudea bamo batendekele kulanguluka’mba pafwainwa papitanga kimye kyabaya bingi pa kuba’mba bapwishe kwipaya mikooko yonse yo batwalanga ku nzubo ya Lesa. Onkao mambo, baitabijile kuba’mba “kimye kya muntuwa muntuwa” kyatongolwa mu Kulupuka 12:6 kyaambilenga pa kupwa kwa juba ja Nisanyi 14, pa kimye kitendeka kulemba juba kufika ne byo jizhika. Inge byobyo kyaikalanga, pano ñanyi juba bena Isalela jo bajanga Kijiilo kya Lupitailo? Shayuka umo aye Jonathan Klawans, bafwainwe kuja ino mikooko pa Nisanyi 15. Bino waambile ne kuba’mba kino kechi bekyambapo mu buku wa mu Baibolo wa Kulupuka ne. Kabiji waambile’mba mabuku anembele bafunjishi ba Bayudea kechi aambapo pa byaikalanga Kijiilo kya Lupitailo mwaka wa 70 C.E. saka akyangye kufika ne. Uno ye wajinga mwaka ye baonawijilemo nzubo ya Lesa.
11 Ñanyi juba jo bajinga na Kijiilo kya Lupitailo mu 33 C.E.? Kyatendekele pa 13 mu ñondo wa Nisanyi kimye Yesu byo ambijile Petelo ne Yoano kuba’mba: “Yainga mukanengezhe kotusakujiila Kijiilo kya Lupitailo.” (Luka 22:7, 8) Kepo pa Kina pa Nisanyi 14 panyuma ya kuzhika juba Yesu popo ajile Kijiilo kya Lupitailo na batumwa banji. Panyuma ya kino kijiilo, wapele baana banji ba bwanga mikambizho ya kulondela pa Kijiilo kya Nkambo kya Mabanga. (Luka 22:14, 15) Abwa bonka bufuku bamukwachile ne kumutotolwesha. Yesu bamupopele pa kichi kya lumanamo mute pepi na kushinkimana juba pa Nisanyi 14, kabiji jonkaja juba pa kulemba juba wafwile. (Yoa. 19:14) Onkao mambo, “Kilishitu kijiilo kyetu kya lupitailo, walambwilwe” pa jonka jino juba jo baipayilangapo mukooko wa pa Kijiilo kya Lupitailo. (1 Ko. 5:7; 11:23; Mat. 26:2) Jino juba ja Bayudea byo jailenga na kupwa, Yesu bamuzhikile juba ja pa Nisanyi 15 saka jikyangye kufika.—Levi 23:5-7; Luka 23:54.
^ ***w14 1/15 pp. 19-20 Kufuukula Bintu Bulongo mu Moba a Bwanyike***
Nangwa kwimubula muntu wimufwainwa kutwela nanji mu masongola ne. Nangwa kwimubula nkito yo mwafwainwa kutwela ne. Nanchi mukasalapo kutwela nkito ya kufundatu mu moba acheche nyi? Anweba bakyanyike bamo bena Kilishitu mwikala ku muzhi kwakatazha bwikalo, bakwabo bekala bwikalo bwa kutolapotu bintu ku taunyi. Bakyanyike kuzhokoloka ntanda yonse mwapusana pusana byo muji, mu bulume, mu byo mwayuka, mu byo mwanemeka, ne mu lwitabilo. Byonka byo mwapusana pusana, byo byajinga ne bakyanyike Bahebelu bajinga mu Ijipita bapuseneko ne Mosesa. Mambo waikalanga mu kipango kya mfumu, pa kuba bakwabo bakyanyike Bahebelu bajinga bazha. (Lupu. 1:13, 14; Byu. 7:21, 22) Byonkatu byo muji, ne abo baikalanga mu bimye byanema bingi. (Lupu. 19:4-6) Bonse pa muntu pa muntu bafwainwe kusala bya kuba mu bwikalo bwabo. Mosesa wafuukwilepo kintu kyanema bingi.—Tangai Bahebelu 11:24-27.
8 Yehoba wimukwasha kufuukula bintu bulongo mu moba a bwanyike. Wimufunjisha mafunde a mu Baibolo engila mu bwikalo bwapusana pusana. (Sala. 32:8) Inge kechi mwayuka byakwingijisha oo mafunde ne, mwakonsha kwipuzha bansemi benu bena Kilishitu ne bakulumpe mu kipwilo, bakonsha kwimukwasha kufuukula bulongo kwesakana na byaamba mafunde. (Mana 1:8, 9) Pano twayai twisambe pa mafunde a mu Baibolo akonsha kwimukwasha kufuukula bulongo bintu byo mukamwenamo kulutwe.
MAFUNDE ASATU A MU BAIBOLO A KWIMUKWASHA
9 Kebai Bufumu bwa Lesa ne bololoke bwanji patanshi. (Tangai Mateo 6:19-21, 24-26, 31-34.) Yehoba wanemeka bingi bwana bwa bene bwetu bwa kwifuukwila bintu atweba bene. Kechi watongola myaka ya bwanyike yo mwafwainwa kwipana kwingila mwingilo wa kusapwila pa Bufumu ne. Bino Yesu witufunjisha kuba’mba twafwainwa kukeba Bufumu patanshi. Inge twakeba Bufumu patanshi, tukekala na mashinda avula a kumwesheshamo byo twatemwa Lesa, bantu ne a kumwesheshamo lusanchilo lwetu pa luketekelo lo tuji nalo lwa bumi bwa myaka. Nanchi byo mulanguluka pa masongola ne pa nkito bimwesha’mba mwanemeka bingi bintu bya ku mubiji kukila kukeba “Bufumu patanshi ne bololoke bwanji” nyi?
10 Ikala na lusekelo lufuma mu kwingijila bakwenu. (Tangai Byubilo 20:20, 21, 24, 35.) Yesu witupele jifunde janema bingi mu bwikalo. Wajinga bingi na lusekelo mambo waubanga kyaswa muchima wa Shanji kechi kyaswa muchima wanji ne. Kumona bantu byo batambwilanga bukine kwamuletelanga bingi lusekelo. (Luka 10:21; Yoa. 4:34) Ne anweba mwafwainwa mwakikalapo kala na lusekelo panyuma ya kukwasha bantu. Inge pa kufuukula bintu byanema mu bwikalo ke mulondela jino jifunde jitupele Yesu, mukekala na lusekelo kabiji mukasangajika Yehoba.—Mana 27:11.
11 Kwingijila Yehoba ko kuleta lusekelo lukatampe. (Mana 16:20) Baluka munembeshi wa kwa Yelemiya wavulamine kino kishinka. Pa kimye kimo walekela kwiyowa kwingijila Yehoba. Yehoba wamubujile’mba: “Nanchi obewa ubenakwikebelako obe mwine bintu bikatampe nyi? Kwibikeba ne; mambo, umvwa, mbena kuleta bya malwa pa bantu bonse, . . . bino mweo wobe nkakupaye nobe kipukulwa konse konse ko ukaya.” (Yele. 45:3, 5) Mwalangulukapo’mba ka? Ki ka kyakonsheshe kuletela Baluka lusekelo, kukeba bintu bikatampe nyi, inyi kwikala muntu wakishinka ne kupuluka lonaiko lwa Yelusalema lwaishilenga?—Yako. 1:12.
12 Mulongo Ramiro, kukwasha bantu kwamuletejile bingi lusekelo. Waambile’mba: “Nafumine mu kisemi kya bantu bayanda bekala ku Mitumba ya Andes. Bakolojami bafuukwilepo kumpainanga mali ku sukulu mukatampe, jino jajinga jishuko jikatampe. Pano bino popo nabatizhiwetu ne kwikala Kamonyi wa kwa Yehoba, kabiji painiya wangichile kuba’mba nkengilanga nanji mu muzhi mucheche. Nayile, koko nakafunjile ne bya kutenda nsuki. Nashikwile mwa kutendela nsuki, momo namwenanga mali a kwikwashishamo. Bantu pa kumona byo twipaine kufunjisha byaamba Baibolo, bavula mu uno muzhi baswile kwibafunjisha. Mukuya kwa moba, natendekele kupwila mu kipwilo kyalengelwe mo baingijishanga mulaka wa ku yoya mpunzha. Naingila mwingilo wa kimye kyonse pa myaka jikumi. Kafwako mwingilo mukwabo wakonsheshe kundetela lusekelo lo njipo nalo pa kukwasha bantu kufunda mambo awama mu mulaka wabo ne.”
13 Iyowai Kwingijila Yehoba mu Bwanyike Bwenu. (Tangai Musapwishi 12:1) Kechi mwafwainwa kulangulukanga kuba’mba mukikatwele nkito yawama bino pa mukengijilanga Yehoba kulutwe ne. Anweba bakyanyike jifumbi jo mujipo jo jawama kutendekelapo kwingijila Yehoba na muchima yense. Bakyanyike bavula kechi baji na mwingilo wa kulama kisemi ne, kabiji baji na butuntulu bwa mubiji bwawama ne bulume bwa kwingila mingilo yakosa. Anweba bakyanyike, musa kumubilapo ka Yehoba mu bwanyike bwenu? Kampe mukeba kwikala bapainiya nangwa kwingijila mu nyaunda mo baamba mulaka wa ku kyalo kingi. Nangwa kampe mwamonapo mashinda a kwingijilamo pakatampe monka mu kipwilo mo muji. Kyonse kikonkwanyi kyo mwakonsha kwibikila mu mwingilo wa Lesa mwafwainwa kwikalapo ne na mwakumwena bya mu bwikalo. Iipuzhai anweba bene amba: ‘Nkasala nkito ya mutundu ka, kabiji nkafunda yoyo nkito kufika pepi?
^ ***w14 2/1 pp. 6-7 Byalengejile Nkondo ne Buyanji***
Nanchi Bintu Bimenako Baikala pa Bambili Bana Bibena Kufika Nyi?
Mbili utoka, waikalapo ke mfumu wa mwiulu. Yesu Kilishitu, ke Mfumu waoloka. (Salamo 45:4) Mwingilo mutanshi wajinga wa kufumya Satana ne bandemona banji mwiulu.—Lumwekesho 6:2; 12:9.
Mbili uchila, waikalapo uji na lūsa lwa “kufumyapo mutende pano pa ntanda.” (Lumwekesho 6:4) Kufumatu mu mwaka wa 1914, bantu balwa bingi nkondo. Panyuma ya myaka 21 kufuma papwijile Nkondo Itanshi ya Ntanda Yonse, nkondo ya bubiji yatendekele kabiji yaipayile bantu bavula kukila ne bafwile mu itanshi. Bamo bamba’mba Nkondo ya Bubiji ya Ntanda Yonse mwafwile bantu nobe mamilyoni 60. Kufumatu mu mwaka wa 1945, mu byalo bimo mwikala nkondo kabiji bantu bavula bafwa. Bashayuka bamo bamba’mba bantu kukila pa mamilyoni 100 bo baafwa na mambo a nkondo mu kitota kya myaka kya bu 20.
Mbili ufita, waikalapo uji na kya kupiminako mu kuboko kwimenako bipowe bya nzala. (Lumwekesho 6:5, 6) Kimye kya Nkondo Itanshi ya Ntanda Yonse, mazhita alengejile bantu nobe 750,000 kufwa na nzala mu Germany panyuma ya kushinka ku ñinza ko bafumyanga kajo. Bena Russia kukila pa mamilyonyi abiji bafwile na mambo a nzala mu 1921, kabiji bino byamwekele ne mu byalo bikwabo. Kyatainwe kuba’mba bantu bonse bafwile na mambo a nzala mu kitota kya bu 20 bajinga mamilyonyi 70. Pa mwaka pa mwaka, baana kukila pa mamilyonyi asatu, baji na myaka itanu ne kubwela panshi bafwa na mambo a kubula kwikala na kajo kawama.
Mbili watokoloka, waikalapo uleta lufu kupichila mu myalo. (Lumwekesho 6:8) Mwalo wa Spanish flu (kipwizhipwizhi) waipayile bantu bavula mu kitota kya myaka kya bu 20. Nangwa bibelengelo bya bantu bafwile byapusana pusana, bamo bamba amba uno mwalo waipayile bantu nobe mamilyoni 50. Buku wa Man and Microbes wamba’mba, “Uno ye mwalo umo waipayile bantu bavula mu bwikalo bwa bantu. Nangwa kya kuba mwalo wafumine ku bampuku wayipaile bantu bavula, bino kechi baesakene na bafwile ku mwalo wa Spanish flu (kipwizhipwizhi) mu kimye kichechetu ne.” Smallpox (lubombwe), kikola kya mashika, TB ne bikolatu bikwabo bisambukila byalengejile mamilyoni a bantu kufwa mu kitota kya myaka kya bu 20.
^ ***w14 2/15 p. 10 Sangalalai na Mambo a Masongola a Mwana Mukooko!***
MUSONGWA ‘BAMUTWALA KU MFUMU’
8 Tangai Salamo 45: 13, 14a. Musongwa “wakumbanatu lukumo” bamutwala ku kijiilo kya masongola a ku bufumu. Pa Lumwekesho 21:2, uno musongwa “wavwajila bulongo mwata wanji” bamufwanyikizha ku muzhi utelwa’mba Yelusalema Mupya. Uno muzhi wa mwiulu uji na “lukumo lwa Lesa” ne kubeka kwanji “nobe kwa jibwe ja buneme kabiji nobe kubeka kwa jibwe ja yasipa.” (Lum. 21:10, 11) Buya bwa Yelusalema Mupya bebulumbulula bingi bulongo mu buku wa Lumwekesho. (Lum. 21:18-21) O ene mambo nyimbi wa masalamo o aambijile’mba, “wakumbanatu lukumo.” Wafwainwa kwikala bino mambo ano masongola a ku bufumu akekela mwiulu.
9 Musongwa bakamutwala ku Musongoshi, aye Mfumu wa Bumesiasa. Wamuwamisha musongwa ne ‘kumutokesha kupichila mu kumovwa na mema a mambo a Lesa.’ Uno musongwa ‘wazhila kabiji kechi uji na kaneneno’ ne. (Efi. 5:26, 27) Kabiji musongwa wavwala bivwalo byafwainwa ku kijiilo kya masongola. Wamweka bulongo! “Bivwalo byanji bebilukila na ngolode” kabiji “ukatwalwa kuji mfumu mu bivwalo byo balukilapo ne bya buya.” Pa masongola a Mwana mukooko, “mukazhanji bamuswishishe kuvwala kisapi kya linenyi kyawamisha, kyakema kabiji kyatoka. Kino kisapi kimenako byubilo byaoloka bya bazhijikwa.”—Lum. 19:8.
‘KIMYE KYA KIJIILO KYA MASONGOLA KYAFIKA’
10 Tangai Lumwekesho 19:7. Ñanyi kimye kyafwainwa kwikalako kijiilo kya masongola a Mwana mukooko? Nangwa kya kuba “mukazhanji winengezha kala” kuya ku kijiilo kya masongola, bino byepelo byalondelapo kechi byalumbulula bikamweka pa kijiilo kya masongola ne. Byalumbulula bikamweka ku mpelo ya malwa akatampe. (Lum. 19:11-21) Nanchi kino kibena kulumbulula’mba ano masongola akekalako aye Mfumu Musongoshi saka akyangye kupwisha kushinda nyi? Ine. Mambo bimwesho byanembwa mu buku wa Lumwekesho kechi byalumbulula bintu mu ndonda ne. Mu Salamo 45, aye Mfumu Yesu Kilishitu patanshi wanyinga mpoko ne ‘kuya na kushinda’ balwanyi banji bonse, apa bino ano masongola a ku bufumu aikalako.—Sala. 45:3, 4.
11 Kwesakana na byo twafunda, twamona kuba’mba ndonda ya bino bintu ikekala bino: Patanshi, bakonauna “awa pite mukatampe,” ko kuba’mba Babilona Mukatampe, bupopweshi bwa bubela bwa ntanda yonse. (Lum. 17:1, 5, 16, 17; 19:1, 2) Kepo Kilishitu a konauna ntanda ibi ya kwa Satana pa Amagedonyi, “nkondo ya aja juba jikatampe ja Lesa Wabulume Bonse.” (Lum. 16:14-16; 19:19-21) Kikapelako, aye Mfumu Wayukisha Kulwa Nkondo ukapwisha kushinda byo akataya Satana ne bandemona banji mu kalengwa kabula kupela, mo bakekala nobe bafwa.—Lum. 20:1-3.
12 Mu ano moba akupelako mwina Kilishitu washingwa inge wafwa usangulwa ne kuya mwiulu. Babilona Mukatampe byo bakamonauna, Yesu popo akakonkanya bonse ba mu jibumba ja musongwa. (1 Tesa. 4:16, 17) Ba mu jibumba ja “musongwa” bonse bakekala mwiulu nkondo ya Amagedonyi saka ikyangye kutatula. Masongola a Mwana mukooko akekalako panyuma ya ino nkondo. Kino kijiilo kya masongola byo kikaletapo lusekelo! Lumwekesho 19:9 waamba’mba: “Batokwa aba bo baita ku kijiilo kya mabanga kya masongola a Mwana mukooko.” Ba 144,000 baji mu jibumba ja musongwa bakekala bingi na lusekelo. Musongoshi
^ ***w14 2/15 pp. 26-27 Mepuzho Afuma ku Batanga***
MEPUZHO AFUMA KU BATANGA
Ñanyi bishinka byalengejile Bayudea ba mu myaka kitota kitanshi ‘kutengela’ Mesiasa?
▪Mu moba a kwa Yoano Mubatizhi, “bantu byo batengejilenga kwiya kwa Kilishitu, bonse balangulukilenga mu michima yabo pe Yoano amba: ‘Uno kana ye Kilishitu nyi?’” (Luka 3:15) Mambo ka Bayudea o batengejilenga Mesiasa kwiya mu oa moba? Bishinka bibalengejile byavulatu.
Yesu byo asemenwe, malaika wa Yehoba wamwekele ku bakafunga bafungilenga mikooko mungye kwipi na Betelema. Malaika wibabujile’mba: “Lelo mu muzhi wa Davida mwimusemenwa Mupulushi, aye Kilishitu Nkambo.” (Luka 2:8-11) Ponkapo kwi aye malaika “kwaishile jibumba ja nzhita ya mwiulu saka jitota Lesa ne kwamba amba: ‘Lukumo kwi Lesa mwiulu, ne mutende pano pa ntanda mu bantu baubilwa bibusa kwi aye.’”—Luka 2:13, 14.
Bakafunga beinemekele bingi ino mbila. Mambo ponkapotu bayile ku Betelema, byo bataine Yosefwa ne Maliya ne Yesu saka akiji lukeke, “baambile byo bebabujile pa mambo a uno mwana.” Kabiji bantu “bonse baumvwine bakuminye bingi pa bintu bibabujile bakafunga.” (Luka 2:17, 18) Byambo bya kuba’mba “bonse baumvwine” bibena kumwesha kuba’mba bakafunga babujileko bantu bakwabo kufumyako Yosefwa ne Maliya. Kepo bano bakafunga “babwelele saka batumbijika ne kutota Lesa pa bintu byonse byo baumvwine ne kumona monka mo bebabujilebyo.” (Luka 2:20) Bano bakafunga kechi bazhindaminetu pa bintu byawama byo baumvwine pe Kilishitu ne!
Maliya byo atwajile uno mwananji wamulume mubeji ku Yelusalema na kumumwesha ku meso a Yehoba, byonka byaambile Mizhilo ya Mosesa, ngauzhi wamukazhi aye Ana watendekele “kusanchila Lesa ne kwamba pa mwana ku bonse batengejilenga kupokololwa kwa Yelusalema.” (Luka 2:36-38; Lupu. 13:12) Onkao mambo, mbila ya kwa Mesiasa yakumbenenga monse.
Kepo bashayuka batubangabanga bafumine ku Musela baishile ku Yelusalema ne kushikisha amba: “Kwepi kwasemekelwa mfumu wa Bayudea? Mambo twaji kumona kabangabanga kanji kimye kyo twajinga ku Musela, kabiji twaiya namba tumulambile.” (Mat. 2:1, 2) “Mfumu Heloda byo aumvwine kino, wazhingijile bingi pamo ne bantu bonse ba mu Yelusalema. Kabiji wakonkenye pamo bañanga bakatampe ne banembeshi, ne kwibashikisha kwafwainwe kusemekelwa Kilishitu.” (Mat. 2:3, 4) Onkao mambo, bantu bavula bayukile kuba’mba: Ukekala Mesiasa kulutwe, wafika!
Kinembelo kya Luka 3:15, kiji kwatendekela kino kibaba kibena kumwesha kuba’mba Bayudea balangulukilenga’mba Yoano Mubatizhi kampe ye Kilishitu. Nangwa byonkabyo, Yoano wibalengejile kuleka kulanguluka bino byo aambile’mba: “Ubena kwiya panyuma yami wankila bulume, kabiji kechi nakonsha kumuvūla nkwabilo yanji ne. Aye ukemubatizha anweba mu mupashi wazhila ne na mujilo.” (Mat. 3:11) Bino byambo byaambile Yoano bya kwipelula byalengejile bantu kutengela Mesiasa kya kine kine.
Nanchi Bayudea ba mu myaka kitota kitanshi babajile kimye kyafikijilepo Mesiasa kwingijisha bungauzhi bwa milungu 70 buji mu Danyela 9:24-27 nyi? Mu moba ajingako Yesu bantu babajilanga milungu 70 ya bungauzhi mwapusana pusana, kabiji ino mbajilo yabo kechi ipashakotu nangwa pacheche na motwaumvwina buno bungauzhi mu ano moba ne.
Jibumba ja Bayudea baikalanga mu kiselebwa batelwanga’mba bena Essene bafunjishanga’mba kukeya ba Mesiasa babiji. Mutanshi amba ukafika na kumpelo ya myaka 490. Bino kechi twakonsha kwamba’mba bena Essene babajile bino kwingijisha bungauzhi bwa kwa Danyela ne. Nangwa inge kya kuba bobo baingijishe pa kubala, bino kyamweka Bayudea bavula kechi baitabijile bino ne, mambo kano ka jibumba kaikalanga kwa bunke.
Mu kitota kya myaka ya bubiji bayudea bakwabo baitabijile kuba’mba milungu 70 yatendekele kimye kyaonawinwe nzubo ya Lesa itanshi mu 607 B.C.E., kufika kimye kyo baonawine ya bubiji mu 70 C.E. Kabiji Bayudea bakwabo balangulukanga’mba buno bungauzhi bwafikile kimye kya bukalama bwa bena Makabe mu kitota kya myaka kya bubiji. Onkao mambo, kechi kwajingapo jishinda jimo ja kubajilamo milungu 70 jo baswile bonse ne.
Inge bungauzhi bwa milungu 70 bebumvwine mo bwatala mu myaka kitota kitanshi, batumwa ne bena Kilishitu bakwabo inge bebwambilepo kuba’mba bwamwesheshe’mba Mesiasa, Yesu Kilishitu wafika pa kimye kyafwainwa. Bino kafwako bishinka bimwesha’mba bena Kilishitu batanshi bebumvwine mo bwatala ne.
Kuji kishinka kikwabo kyo twafwainwa kulangulukapo. Banembi ba Mambo awama banembele pa bungauzhi bumo bwa mu Binembelo bya Kihebelu bwafikile mwi Yesu Kilishitu. (Mat. 1:22, 23; 2:13-15; 4:13-16) Pa kuba kafwako nangwa umotu waambapo pa bungauzhi bwa milungu 70 kuba’mba bwafikile mwi Yesu ne.
Byambo bya kupezhako: Kechi kujipo bishinka bimwesha kuba’mba bantu ba mu moba ajingako Yesu baumvwine mwatala bungauzhi bwa milungu 70 ne. Bino mu mambo awama muji bishinka bikwabo byalengejile bantu ‘kutengela’ Mesiasa.
[Tubyambo twa mushi]
Baibolo kechi waambapo’mba bamalaika “baimbilenga” kimye kyasemenwe Yesu ne.
Twakonsha kwipuzha’mba, Nga bashayuka batubangabanga bayukile byepi amba “kabangabanga” kajinga ku Musela kabena kumwesha’mba “mfumu wa Bayudea” wasemwa? Abya baumvwine mbila ya kusemwa kwa kwa Yesu byo bapichilenga mu Isalela nyi?
Numvwino yetu yakatataka ya milungu 70 ya bungauzhi iji mu buku wa Kibemba wa Angweniko ku Kusesema kwa kwa Daniele! mu kitango 11.
^ ***w14 3/15 p. 32 Nanchi Byambo Byenu—Bikala’mba ‘Ee, Kabiji Byaaluka Amba Ine’ Nyi?***
bintu mu jishinda ‘jimwenamo bantu’ ne. (2 Ko. 1:17) Pakuba aye ‘waendelenga monka mwayila lutangijilo lwa mupashi.’ (Nga. 5:16) Mu bwikalo bwanji na bakwabo, wakebanga bingi kwibobila bintu byawama. Ee wanji wajinga Ee!
NANCHI EE WENU WIKALA EE NYI?
Lelo jino, bantu bavula babula kulondela mafunde a mu Baibolo balaya kuba bintu ne kukankalwa kwibifikizha inge baikala na lukatazho lucheche nangwa inge kebakebe kuba kintu kikwabo kyo batemwa kine kine. Mu bya busulu, bavula, “ee” wabo kechi wikala “ee” ne, nangwatu kya kuba bintu byo belayile bebinembele. Bantu bavula kechi bamona masongola amba lulayañano lwa bantu babiji lo bafwainwa kulama myaka ne myaka ne. Masongola avula abena kupwa na mambo a kuba’mba bavula kechi beanemeka ne, kabiji balanguluka’mba bakonsha kwiapwisha umvwe bakeba.—2 Timo. 3:1, 2.
Nga anweba muba byepi? Nanchi Ee wenu wikala Ee nyi? Byonkatu byo twisamba kuntatwilo ya kino kibaaba, kimye kimo mwakonsha kupimpula bintu byo mwalayile kuba, kechi na mambo a kuba’mba mukebatu kwibipimpula ne, bino ke na mambo a kuba’mba bintu byakatazhatu. Byo muji bena Kilishitu, inge mwalaya kuba kintu, mwafwainwa kwibikako kufikizha kyo mwalaya. (Sala. 15:4; Mat. 5:37) Umvwe saka mufikizha bintu byo mulaya, bantu bekemuketekela kabiji mukekala muntu wakishinka wamba bya kine kimye kyonse. (Efi. 4:15, 25; Yako. 5:12) Inge bantu bemuyuka’mba mwamba bya kine kimye kyonse, bakakebanga bingi kwimuteleka byo mukebafunjishanga bukine pa mambo a Bufumu bwa Lesa. Onkao mambo, twayai twibikisheko kuba’mba Ee wetu ekalenga Ee!
^ ***w14 4/1 pp. 10-12 Mwakonsha Kushinda Meseko***
Mwakonsha Kushinda Meseko
“Kechi nakebelenga kutamba bya mulekese ne. Pano bino kimye kyo naingijishenga intaneti popo byaishiletu nobe mu kukopa kwa jiso. Kechi nayukile amba bya mulekese ne, pano pa kuchinta pa kamwekelenga nobe ka kipikichala, po byashinkukile.”—CODY.
“Nsongwakazhi umo ye naingilanga nanji watendekele kusengula ne amiwa. Juba jimo, wañambijile’mba tuye ku hotela na ‘kukaya.’ Byo aambile bino, nafikenejiletu nayuka ne byo akebelenga.”—DYLAN.
“A MIWA nakonsha kushinda bintu byonse kufumyakotu meseko.” Bino byambo bibena kulumbulula bantu bamo byo bamona meseko, ko kuba’mba mukachi ka muchima bomvwa bingi bulongo inge baesekwa. Bino bantu bakwabo bashikwa meseko kabiji bakeba bingi kwiashinda. Nga anweba mulangulukapo’mba ka? Inge mwaesekwa, abya mwafwainwa kukokela inyi, nyi mwafwainwa kushinda?
Ibyo, kechi meseko onse alengela makatazho ne. Kya kumwenako, kutola kashinkwa kwa kubula kulomba kechi kwakonsha kubika bumi bwa muntu mu kizumba ne. Pano mu meseko amo, kikatakata lweseko lwa kuba bulalelale, mwakonsha kufuma bintu byatama bingi. Baibolo witujimunako’mba: “Awa uba bukende kechi uji na mana ne; awa wibuba usaka konauna mweo wanji mwine.”—Byambo bya Mana 6:32, 33.
Inge mwaesekwa kuba bulalelale, mwafwainwa kuba byepi? Baibolo waamba’mba: “Kino kyo kyaswa muchima wa Lesa amba mwafwainwa kwikala bazhila ne kuchina bulalelale. Muntu yense wafwainwa kuyuka bya kukanya mubiji wanji kuba’mba ekale wazhila ne kwitabilwa kwi Lesa.” (1 Tesalonika 4:3, 4) Mwakonsha kuba byepi pa kuba’mba mwikale na bulume bwa kwikanya? Langulukai pa mashinda asatu akonsha kwimukwasha.
Jishinda jitanshi: Kanyai Meso enu Kutala pa Bintu Byatama
Kutamba bipikichala bya mulekese kwakonsha kwitulengela kwikala na milanguluko ya kwilaala. Pa kumwesha lukwatankano luji pa kumona ne kusaka saka kuba bintu, Yesu witujimwineko’mba: “Yense utwajijila kutala mwanamukazhi na lwiso, wauba nanji kala bukende monka mu muchima wanji.” Pa kukosesha kino kishinka, wakambizhe’mba: “Umvwe jiso jobe ja ku kilujo jakutuntwisha jilobolemo ne kwijela.” (Mateo 5:28, 29) Yesu ubena kwitufunjishako ka? Pa kuba’mba tushinde meseko twafwainwa kufuukulapo kubula kutamba bipikichala bya mulekese.
Kya kumwenako, fwanyikizhai’mba mwatala po babena kusokelela byela. Byo mwayuka’mba mujilo ufumako upofula meso, abya mwafwainwa kutwajijila na kutalako nyi? Ine. Mwakonsha kutala kungi nangwa kuvwala bintu bya kuzhikijila meso enu. Kyo kimotu, inge mwamona bya mulekese mu mabuku, pa televizhonyi nangwatu kumona muntu wabula kuvwala, ponkapotu fumyaiko meso enu. Zhikijilai milanguluko yenu ku bino bintu byatama. Juan wanonkelwe buzha ku kutamba bya mulekese waambile’mba: “Inge namona mwanamukazhi walamba, mu muchima mwiya mulanguluko wa kutalako jikwabo. Onkao mambo, nekanjikizha kutala kungi, kabiji ñambila muchima wami amba: ‘Lomba kwi Yehoba.Lomba lonka luno!’ Inge nalomba, ino milanguluko ileka kwiya mu muchima wami.”—Mateo 6:9, 13; 1 Kolinda 10:13.
Akilangulukai ne pa mwanamulume wa kishinka aye Yoba. Waambile’mba: “Nezhijikile namba meso ami kechi akatale kamwale na lwiso ne.” (Yoba 31:1) Ne anweba mwafwainwa kufuukulapo byonka byafuukwilepo Yoba.
Esekai bino: Inge mwamona bya mulekese, ponkapotu fumyaiko meso enu. Mwafwainwa kulondela byaubile nembi wa Baibolo walombele’mba: “Mufumyeko meso ami kechi atale ku byatu ne.”—Salamo 119:37.
Jishinda ja bubiji: Chinuzhukainga Milanguluko Yabula Kufwainwa
Na mambo a kuba twibambulwa kulumbuluka, bimye bimo twakonsha kwikala na milanguluko ya bya kusakasaka byatama. Baibolo waamba’mba: “Muntu yense wesekwa kupichila mu kumukoka ne kumujimbaika ku bya kusakasaka byanji mwine. Kabiji umvwe bya kusakasaka byaimita, bisema bundengamambo.” (Yakoba 1:14, 15) Mwakonsha kuchinuzhuka byepi kufwa mu kakose ka kwikala na milanguluko ya bya kusakasaka byatama?
Inge mwaikala na milanguluko ya bya kusakasaka byatama, vulukai kuba’mba kiji kwi anweba bene kusalapo byo mwafwainwa kuba. Kanyai ino milanguluko. Mwafwainwa kufumyamo ino milanguluko mu muchima wenu. Lekai kulanguluka pa bintu bilengela kukeba kuba bulalelale. Mwanamulume wa jizhina ja Troy wanonkelwe buzha ku kutamba bya mulekese waambile’mba: “Kulanguluka pa bintu byawama kwankwashishe kuchinuzhuka milanguluko yatama. Bino kechi kyapelele kuba bino ne. Bimye bimo ino milanguluko yatama yaiyanga jibiji mu muchima wami. Pano bino, mu kuya kwa kimye, nayukile bya kushinda milanguluko yatama.” Mwanamukazhi wa jizhina ja Elsa wapichile mu lweseko lwa kuba bulalelale saka akiji mwanyike uvuluka’mba, “Kulomba kwi Yehoba kimye kyonse kwankwashishe kuyuka bya kushinda milanguluko yatama.”
Esekai bino: Inge mwatendeka kwikala na milanguluko ya bulalelale, mwafwainwa kwikileka ne kulombapo bukiji bukiji. Shindai milanguluko yatama kupichila mu kulanguluka pa “bintu bya kine, bintu byashiñama, bintu byaoloka, bintu bilengela muntu kwilama bulongo, bintu bileta butemwe, bintu bitelwa bulongo, bintu byawamisha ne bintu byafwainwa kutotwa ku bantu.”—Filipai 4:8.
Jishinda ja busatu: Chinuzhukainga Bintu Byakonsha Kwimubika mu Lukatazho
Inge muntu waesekwa na bintu byo asaka saka, kyapeela kuponena mu lweseko ne kwiletela makatazho. (Byambo bya Mana 7:6-23) Mwakonsha kuchinuzhuka byepi kwibika mu lukatazho?
Baibolo witujimunako’mba: “Wajimuka pa kumona bileta lufu bibenakwiya ufyama; pakuba kilubi uyatu ne kwiletelela.” (Byambo bya Mana 22:3) Onkao mambo, chinuzhukainga bintu byakonsha kwimubika mu lukatazho. Langulukilainga jimo pa bintu byakonsha kuleta makatazho ne kwibichinuzhuka. (Byambo bya Mana 7:25) Mwanamulume wa jizhina ja Filipe washinjile muteeto wa kutamba bya mulekese waambile’mba: “Nabikile kompyuta wa kisemi pa mpunzha pa kuba bonse saka bamumona, kabiji nanengezhezhe kompyuta wami mu jishinda ja kuba’mba ke akanye makeyala amwesha bya mulekese. Kikwabo, ñingijishatu intaneti inge paji bantu.” Popamotu ne ba Troy bo twaambapo peulu, baambile’mba: “Nchinuzhuka kutamba mafilimu aleta milanguluko ya kwilaala, kabiji kechi mpwanañana na batemwa kwamba pa bya kwilaala ne. Kechi nkeba kwibika mu kizumba ne.”
Esekai bino: Ipimai anweba bene ne kuyuka bukoke bo muji nabo, kabiji langulukilai jimo pa bintu byakonsha kwimubika mu lweseko ne kwibichinuzhuka.—Mateo 6:13.
KUKOKA NE!
Mwafwainwa kuba byepi inge mwaponena mu lweseko panyuma ya kwibikako na bulume bonse amba mwiluchinuzhuke? Kechi mwafwainwa kulefulwa ne kuleka kwibikako ne. Baibolo waamba’mba: “Muntu waoloka nangwa wapona jitanu na jibiji, ukabukapo jibiji.” (Byambo bya Mana 24:16) Kya kine, Shetu wa mwiulu witutundaika ‘kubukapo.’ Nanchi mukaswa bukwasho bwanji nyi? Inge mukeba bukwasho bwanji, kange muleke kulomba kwi aye ne. Koseshainga lwitabilo lwenu kupichila mu kufunda Baibolo ne kutanwa ku kupwila kwa bwina Kilishitu kimye kyonse. Tanai lutekenesho mu mulaye wa Lesa wa kuba’mba: “Amiwa nkakukosesha; kine, nkakukwasha.”—Isaya 41:10.
Cody watongolwa kuntendekelo ya kino kibaba waambile’mba: “Nebikileko kya kine kine pa kuba’mba nshinde muteeto wa kutamba bya mulekese. Bimye byavula nakokanga, bino na bukwasho bwa Lesa, nashinjile uno muteeto.” Dylan ye twaambapo kuntendekelo naye waambile’mba: “Inge nakebelenga inge nalaajile na mwanamukazhi ye naingilanga nanji ku nkito. Pano namubujiletu kipasu namba ‘Kechi mbena kukeba ne.’ Kwikala na jiwi ja mu muchima jatoka ke kintu kyawama bingi. Kyakilamo kunema, nasangajikile muchima wa Yehoba.”
Yukai kuba’mba ne anweba musangajika muchima wa Lesa inge mwakosa ne kushinda meseko.—Byambo bya Mana 27:11.
[Tubyambo twa mushi]
Mazhina aji mu kino kibaaba apimpulwa.
[Kipikichala pa peja 11]
Inge mwamona bya mulekese, ponkapotu fumyaiko meso enu
[Kipikichala pa peja 11]
Inge mwatendeka kwikala na milanguluko ya bulalelale, mwafwainwa kwikileka ne kulombapo bukiji bukiji
[Kipikichala pa peja 12]
“Ñingijishatu intaneti inge paji bantu”
^ ***w14 4/15 pp. 19-20 Kafwako Muntu Wakonsha Kwingijila Bankambo Babiji Ne***
ukane bikufunjisha bainobe ne.” (Mana 1:8) Mu bino byambo Yehoba walumbulwilenga kuba’mba bansemi baji na mwingilo wa kutangijila ne kufunjisha baana babo. (Mana 31:10, 27, 28) Byavula bifunda baana, kikatakata pe Lesa, bebifunda kupichila mu kumvwa byamba bansemi babo pe Lesa mu misambo ya pa juba pa juba ne kumona byo bamwingijila.
BYATAMA BIMWEKA BYA KUBULA KUKETEKELA
8 Babena kuvilukila ku kyalo kingi bayuka kuba’mba mu kuba bino mwakonsha kufuma makatazho. Pano bino, kechi bavula bayuka bintu byatama byakonsha kufuma mu kusha kisemi ne. (Mana 22:3) Aku bayatu ba Marilyn, kusha ba mu kisemi kyabo kwatendekele kwibakola ku muchima. Bamwatawabo ne mwanabo nabo kibakolele bingi ku muchima. Mwanabo wamucheche aye Jimmy wibepuzhanga kimye kyonse bainanji amba: “Mambo ka o mwanshila?” Ba Marilyn patanshi balangulukilenga’mba bakekalakotu bañondo bacheche, pano byo papichile myaka, batendekele kwakamwa pa kumona lupimpu mu kisemi kyabo. Mwanabo Jimmy watendekele kubula kwisamba nabo javula ne kubula kwibabula biji ku muchima wanji. Ba Marilyn bavuluka na bulanda amba: “Butemwe bo antemenwe bwapwile.”
9 Inge bansemi ne baana kebabule kwikala pamo, butemwe bobetemwa bukepa kabiji byubilo nabyo bitama bingi. Baana babacheche inge bebasha ku bansemi babo pa kimye kyabaya kechi bakoma bulongo ne. Ba Merilyn bamubulanga Jimmy kuba’mba bauba bino mambo bakeba kumulama bulongo. Bino Jimmy wamonangatu nobe bainanji bamutaya. Patanshitu wakebanga bingi kwibamona. Mu kuya kwa moba, inge baiya na kwibapempula, kechi wakebanga ne kwibamona ne. Byonka byo kikala ku baana bavula bo basha, Jimmy naye walangulukanga’mba kechi wafwainwa kutemwa bainanji nangwa kwibakokela ne.—Tangai Byambo bya Mana 29:15.
10 Nangwa kya kuba ba Marilyn batumanga mali ne bya bupe, bino kechi byaesakene pamo na kwikala pamo na kisemi kyabo ne. Bamwene kuba’mba babena kwiabanya na mwanabo ne kumufunjisha kunemeka bintu bya ku mubiji mu kifulo kya kunemeka kisemi ne kupopwela Lesa. (Mana 22:6) Jimmy wibambilanga’mba: “Kukabwela kuno ne. Muntuminengatu bintu.” Ba Marilyn popo bayukile kuba’mba kechi bakonsha kukomesesha mwanabo bulongo kupichila mu makalata, foni, ne kwisambatu pa intaneti saka bekala kwalepa ne. Baambile’mba: “Kechi wakonsha kukumbata mwana nangwa kumufyompa pa jibuta pa kumwambila’mba ulaale bulongo inge wisambatu nanji pa intaneti ne.”
11 Ba Marilyn bulunda bwabo ne Yehoba, ne na bamwatawabo ba James nabo bwajinga mu kizumba. Mu mulungu, bayangatu jimo na kupwila ne mu mwingilo wa kusapwila. Kabiji kimye kyonse bakananga mukulumpe wabo wa nkito wakebanga kulaala nabo. Na mambo a kuba’mba benakwabo kechi bajinga pepi ne, bonse babiji ba Marilyn ne ba James batendekele kwitemwa na bantu bangi, kabiji kwashalangatu pacheche kuba bulalelale. Ba Marilyn bamwene kuba’mba nangwa kya kuba abo ne bamwata wabo kechi baubilepo bulalelale kimye kyo beikelanga ne, bino kechi balondejile jifunde ja mu Baibolo jaamba pa kwimwesha butemwe ne kusambakana ne. Na mambo a kuba’mba baikalanga kwalepa, kechi baikalangapo na kimye kya kwikala pamo ne kwita muchima kwafwainwa bamulume ne mukazhi ne. (Lwimbo 1:2; 1 Ko. 7:3, 5) Kechi bakonshanga kupopwela Yehoba pamo na mwanabo ne. Ba Marilyn bavuluka’mba: “Pa kushonkena byo nafunjile kuba’mba kwikala na kupopwela kwa kisemi kimye kyonse kwanema bingi kwi atweba pa kuba’mba tukapuluke juba jikatampe ja Yehoba, nafuukwilepo kubwela ku nzubo. Natendekele kukosesha bulunda bwami ne Yehoba ne na ba mu kisemi.”
BYO BEMUFUNDAKO BYAWAMA NE BYATAMA
12 Ba Marilyn byo bafuukwilepo kubwela ku nzubo, bamo bebafunjilengako byawama, bakwabo byatama. Bakulumpe mu kipwilo kya ku bushiya bwa tulunga bebatakaikile bingi. Pa kuba bakwabo bashile benakwabo baingijilanga mu byalo bingi, bebakainyenga kubwela. Mu kifulo kya kuba byonka byo baubile, bakwabo bebambijilenga’mba: “Katatakatu mukabwele kuno, mukamwenanga mu ka inge mubwela kwenu?” Mu kufulo kya kulefuulañana, bena Kilishitu bafwainwa kufunda “bansongwakazhi kutemwa bamwatawabo, baana babo . . . kwingila ku mazubo abo” bene “kuchina amba mambo a Lesa akanenwa bibi.”—Tangai Titusa 2:3-5.
13 Bavula baya na kwingijila ku byalo bingi bakomena mu bisho byanemeka bakilongo ne bansemi kukila bintu byonse. Mwina Kilishitu wafwainwa kwikala na lwitabilo lwakosa pa kuba’mba abule kulondela byuba bantu bavula nangwa bisaka kisemi ne kutokesha Yehoba ku muchima.
^ ***w14 5/1 p. 11 Nanchi Mwayuka Nyi?***
NANCHI MWAYUKA NYI?
Mambo ka o bachimawinanga maulu pa kwipaya tupondo?
Jishimikila ja mu Baibolo jiji mu Mambo Awama jaamba pa kwipaya kwa kwa Yesu ne tupondo tubiji pa kichi jamba’mba: “Bayudea baambijile Pilato kuba amba bebachimaune maulu ne kufumyapo mibiji yabo.”—Yoano 19:31.
Muzhilo wa Bayudea waambile’mba mubiji wa kapondo ye bapopela pa kichi kya lumanamo panyuma ya kumwipaya “kechi akekale bufuku bonse ku kichi ne.” (Mpitulukilo ya mu mizhilo 21:22, 23) Bayudea balondelangatu muzhilo umo ne ku bantu bo baipayanga ku bena Loma. Kwibachimauna maulu kwalengelanga muntu kufwa bukiji pa kuba’mba bamuzhiike juba Sabado saka jikyangye kufika pa kuzhika juba.
Bantu bo baipayanga mu jino jishinda, bebapopelanga misomali mu maboko ne ku maulu pa kichi. Umvwe basumpa kichi, bebashanga saka bapepela ne kumvwa kutanta bingi na mambo a kinemenezhi kya mubiji. Pa kuba’mba bapeme, bafwainwe kukosela ku misomali yo bapopela ku maboko nangwa ku maulu. Umvwe kya kuba bachimauna bikupa bya ku maulu anji, kyakatazhanga kupeema. Panyuma ya bino, bapuungilanga ne kufwa bukiji.
Binzhipunzhipu bebingijishanga byepi kala mu nkondo?
Kinzhipunzhipu kyo kilwilo kyaingijishe Davida kwipayilako Goliata wajinga kiyangala. Kyamweka wafunjile bya kwingijisha kinzhipunzhipu kimye kyo ajinga kafunga wa mikooko byo ajinga mwanyike.—1 Samwela 17:40-50.
Bena Ijipita ne bena Asilya baingijishanga kinzhipunzhipu kala. Kino kilwilo kyajinga na mwayi nangwa kisapi kyo bakashijileko mizhinge ibiji. Ubena kwingijisha kinzhipunzhipu wabikangamo jibwe jabaya masentimita 5 kufika ku 7.5 kabiji janema magalamu 250. Washumbanga ne kulekako muzhinge umo pa kuba’mba jibwe jizhipuke na ngovu ne kwasa po bejitazha kwa kubula kutupila.
Mu bya kupoyapoya ku byalo bya ku musela batanamo mabwe avula o baingijishanga mu nkondo kala. Bantu bayukile kutaya mabwe mu nkondo batayanga mabwe mu binzhipunzhipu azhipukanga bingi na bulume (160 kufika ku 240 km/h). Bashayuka bazhinauka umvwe kya kuba kinzhipunzhipu bekilengele nobe buta bwa mukanda, pano bino kyajinga kilwilo kyaipayañananga.—Mitonyi 20:16.
[Kipikichala pa peja 11]
Bena Asilya baji na binzhipunzhipu pa kulukuka muzhi wa Yudea wa nsakwa
[Byambo biji pa Kipikichala]
© Erich Lessing/Art Resource, NY
^ ***w14 5/15 pp. 12-15 Londelainga Muzhilo Wawama mu Mwingilo Wenu***
bauba bino bintu, inge naumvwa byepi?’ Ja bubiji, twafwainwa kubila bakwetu bintu byonka byo twakonsha kutemwa ne atweba kwitubila.—1 Ko. 10:24.
3 Javula tulondela Muzhilo Wawama mu byo tuba na bakwetu ba mu lwitabilo. Pano bino, Yesu kechi waambile’mba twafwainwa kubangatu byawama ku bakwetu ba mu lwitabilo ne. Waambile pa uno Muzhilo kimye kyo aambilenga pa byo twafwainwa kubanga na bantu bonse, kubikapotu ne balwanyi betu. (Tangai Luka 6:27, 28, 31, 35.) Onkao mambo, inge ketulondele uno muzhilo mu byo tuba na balwanyi betu, ko kuba’mba twafwainwa ne kukizhamo kumulondela kimye kyo tubena kusapwila ku bantu baji “na michima ya bukishinka ya kukeba bumi bwa myaka.”—Byu. 13:48.
4 Pano twayai twisambe pa mepuzho ana o twafwainwa kuvulukanga kimye kyo tuji mu mwingilo wa kusapwila. Ano mepuzho ke ano: Ñanyi bantu bo mbena kusolomoka? Kwepi ko nsakwibatana? Ñanyi kimye kyawama kwisamba nabo? Nsakwibasolomoka byepi? Byonka byo tusakumona, ano mepuzho akonsha kwitukwasha kuyuka milanguluko ya bantu bo tusapwila ne kwalula mashinda mwa kwibasolomokela.—1 Ko. 9:19-23.
ÑANYI BANTU BO MBENA KUSOLOMOKA?
5 Mu mwingilo wetu twisamba na bantu bapusana pusana. Muntu yense uji na nkomeno yapusana ne makatazho apusana na a bakwabo. (2 Moba 6:29) Inge mubena kusapwila muntu mambo awama mwafwainwa kwiipuzha’mba: ‘Inge kya kuba uno muntu ye ubena kunsapwila, nakonsha kutemwa kunsolomoka byepi? Nanchi nakonsha kutemwa kundengulula nangwa kunzhachisha saka akyangye kungyuka bulongo nyi? Inyi nakonsha kutemwa patanshi wangyuka bulongo byo nji?’ Kulanguluka pa ano mepuzho kwakonsha kwitukwasha kulondela Muzhilo Wawama mu byo tuba na bantu.
6 Kafwako muntu ukeba kuyukanyikwa’mba “watama” ne. Kyakumwenako: Byo tuji bena Kilishitu twibikako bingi kulondela lujimuno lwa mu Baibolo lwa kuba’mba ‘byambo byetu byafwainwa kwikala bya lusa.’ (Kolo. 4:6) Nangwa byonkabyo, na mambo a bumbulwa kulumbuluka, bimye bimo twamba bintu bitulengela kwilangulusha. (Yako. 3:2) Inge kya kuba twaambila muntu byatama, kampe na mambo a kuba kechi twabuka bulongo ne, kechi twakonsha kumvwa bulongo inge betwambila’mba “twatama muchima” nangwa’mba “tuji na bulunji” ne. Tukeba kuba’mba mukwetu etulangulukileko kyalengela kuba’mba tube bino. Nanchi ne atweba kechi twafwainwa kulangulukilangako bakwetu nenyi?
7 Inge kya kuba muntu ye mwatana mu mwingilo wamweka nobe wazhingila nangwa uji na bulunji, nanchi kechi kyakonsha kuwama kukiyuka kyamulengela kuba byobyo nenyi? Nanchi nkito nangwa bya ku sukulu byo byamupezha maana nyi? Abya uji na kikola kikatampe nyi? Javula bantu bazhingila pa kimye kitanshi kyo bebasapwila ku Bakamonyi, baswa mambo awama inge bebatekenya ne kwibamwesha mushingi.—Mana 15:1; 1 Pe. 3:15.
8 Mu mwingilo wetu tusapwila bantu bapusana pusana. Kyakumwenako, pa myakatu icheche yapitapo, mashimikila kukila pa 60 a mwapita bwikalo bwa bantu anembwa mu bibaba bya mu Kyamba kya Usopa bya kuba’mba, “Baibolo Upimpula Bwikalo bwa Bantu.” Bantu bamo bo baambapo mu bino bibaba bajinga bangivi, bapendwapendwa, bajinga mu mabumba a bambanzhi kabiji bamo baingijishanga bizhima. Bakwabo bajinga mu bya bumulwila ntanda, bantangi ba bupopweshi nangwa batemwa makito. Bamo baikalangatu bwikalo buncha. Nangwa byonkabyo, bonse baumvwine mambo awama, baswile kufunda Baibolo ne kupimpula bwikalo bwabo, kabiji luno baiya mu bukine. Onkao mambo, kechi twafwainwa kulangulukanga amba bantu bamo mambo a Bufumu akonsha kukankalwa kwibalula ne. (Tangai 1 Kolinda 6:9-11.) Mambo twayuka kuba’mba “bantu bonse” bakonsha kumvwa mambo awama.—1 Ko. 9:22.
KWEPI KO NSAKUTANA BANTU?
9 Kwepi ko tutana bantu mu mwingilo wetu? Javula twibatana pa mazubo abo. (Mat. 10:11-13) Tumvwa bingi bulongo inge bantu banemeka mazubo etu ne bipe byetu. Mambo twanemeka bingi nzubo yetu. Tukeba yaikala mpunzha ya kwituzhikijila ne kubilamo bintu bya kyetu kyetu. Ne atweba twafwainwa kunemekanga mazubo a bantu mu kimasamasa mo twikala. Onkao mambo, kimye kyo tuji mu mwingilo wetu wa ku nzubo ku nzubo, twafwainwa kulangulukanga pa byo tuba pa mazubo a bantu.—Byu. 5:42.
10 Mu ino ntanda mwayula bumbanzhi, bantu bavula bazhinauka bingi bantu bo babula kuyuka. (2 Timo. 3:1-5) Twafwainwa kuchinuzhukanga kwibalengela kukizhamo kwituzhinauka. Fwanyikizhai kuba’mba twafika pa nzubo ne kukonkosha ku kinzhilo. Inge kafwako wakumbula ne, twakonsha kuba ketukebe kusumbila mu nzubo pa kipenze, nangwa kuzhokoloka nzubo na kukeba mwina nzubo. Mu kimasamasa mo mwikala, nanchi kuba bino kwakonsha kulengela mwina nzubo kumvwa bibi ku muchima nyi? Nga boekala nabo mu kinkalankulo bakonsha kulanguluka’mba ka inge bemumona na kuba bino? Ibyo kuba’mba twafwainwa kukebakeba bantu bonse ne kwibasapwila. (Byu. 10:42) Kabiji tuji na kizaku kya kukwasha bantu kufunda bukine pe Lesa. (Loma 1:14, 15) Pano bino, twafwainwa kuchinuzhuka kuba bintu byonse byakonsha kulengela bantu mu nyaunda yetu kumvwa bibi ku muchima. Mutumwa Paulo wanembele’mba: “Kechi tuba bintu bya kwituntulako bantu ne, kuchina amba mwingilo wetu wakanenwa bibi.” (2 Ko. 6:3) Inge twanemeka mazubo ne bipe bya bantu ba mu nyaunda yetu, byubilo byetu byawama byakonsha kulengela bantu bamo kukeba kufunda bukine.—Tangai 1 Petelo 2:12.
ÑANYI KIMYE KYAWAMA KWISAMBA NA BANTU?
11 Byo tuji bena Kilishitu, atweba bavula twapayankana bingi. Pa kuba’mba tube bintu byetu, twafwainwa kwikala na mutanchi wawama ne kunengezha kimye kyetu bulongo. (Efi. 5:16; Fili. 1:10) Inge kintu kimo kyavulañanya byo tukeba kuba, twakonsha kumvwa bibi ku muchima. Onkao mambo, tumvwa bingi bulongo inge bakwetu banemeka kimye kyetu, kabiji bayuka kuba’mba kechi tuji na kimye kyabaya kya kwisamba nabo ne. Nga kuvuluka Muzhilo Wawama kwakonsha kwitulengela byepi kunemeka kimye kya bantu bo tusapwila?
12 Twafwainwa kwibikako kuyuka kimye kyawama kwisambilamo na bantu pa mazubo abo. Ñanyi kimye kitanwa bantu pa mazubo mu nyaunda yetu? Ñanyi kimye kyo bakonsha kutemwa kuteleka ku mambo awama? Kyawama bingi kumonapo mashinda mwa kwalwila mutanchi wetu. Mu mapunzha amo mwaya ntanda, mwingilo wetu wa ku nzubo ku nzubo wingijiwa bingi bulongo mu kimye kya mute ne mabanga. Inge byo byo kiji mu nyaunda yenu, nanchi mwakonsha kunengezha kuyangako mu mwingilo wa ku nzubo ku nzubo kimye kya mute nangwa mabanga nyi? (Tangai 1 Kolinda 10:24.) Twakonsha kuketekela kuba’mba Yehoba uketupesha inge twipana kusapwila pa kimye kyafwainwa ku bantu ba mu nyaunda yetu.
13 Ñanyi jishinda jikwabo mo twakonsha kumwesha kuba’mba twanemeka mwina nzubo? Inge twatana muntu ukeba kuteleka, twafwainwa kumusapwila bulongo, pano bino, kechi twafwainwa kubanda ne. Kampe pa kikye kimye mwina nzubo waji kukebanga kuba bintu bikwabo byo amona mwine amba byanema. Inge waamba’mba wapayankana, twakonsha kumwambila kuba’mba kechi tusa kubanda ne, kabiji twafwainwa kulondela byo twaamba. (Mat. 5:37) Inge twapwisha mwisambo, kyakonsha kuwama kwipuzha muntu kimye kyo akonsha kutemwa kuba’mba tukeye na kumufwakesha jikwabo. Basapwishi bamo batana kuba’mba kyawama kwamba’mba: “Nkatemwa bingi kwimufwakesha juba jikwabo. Mwakonsha kutemwa kwimutumina foni nangwa kwimutumina byambo pa foni saka nkyangye kwiya nyi?” Inge twaalula mutanchi wetu kwesakana na bantu ba mu nyaunda yetu, tukalondelanga byaubanga Paulo, ‘wabulanga kukeba bintu byamuwamina aye mwine, poso byawamina bavula kuba amba bapuluke.’—1 Ko. 10:33.
NAKONSHA KUSOLOMOKA BYEPI BANTU?
14 Fwanyikizhai kuba’mba juba jimo bemutumina foni ku muntu ye mwabula kuyuka jiwi. Uno muntu kechi mwamuyuka ne, pano bino, wimwipuzha pa mutundu wa kajo ko mwatemwa. Mwatendeka kulanguluka’mba kana ñanyi wimutumina foni kabiji kana ubena kukeba ka. Na mambo a kukeba kumunemeka, kampe mwakonsha kwisambako nanji pacheche, pano bino, kechi mwakonsha kutwajijila kwamba nanji ne. Pano fwanyikizhai kuba’mba yenka muntu wimutumina foni, witongola jizhina kabiji wimubula ne kuba’mba wingila ku kipamo kitala pa kajo kalengela kwikala na butuntulu bwa mubiji bwawama. Kabiji wimubula ne kuba’mba ukeba kwimubuula bintu byakonsha kwimukwasha. Mwakonsha kutako muchima. Mambo tumvwa bingi bulongo inge bantu belumbulula mu jishinda ja mushingi. Pano twakonsha kumwesha byepi mushingi wa uno mutundu ku bantu bo tutana mu mwingilo?
15 Mu manyaunda avula, twafwainwa kubuula bena mazubo kyo twaishila pa nzubo yabo. Ibyo kuba’mba tuji na byambo byawama byabula kuyuka mwina nzubo, pano bino, fwanyikizhai kuba’mba twafika pa nzubo kwa kubula kwilumbulula ne kufikenatu kwipuzha mwina nzubo bwipuzho nabiji bwa kuba’mba: “Ñanyi lukatazho lo mwakonsha kutemwa kufumyapo bukiji inge mwajinga na bulume bwa kuba bino?” Twayuka kuba’mba kyo twaipwizha buno bwipuzho ke kukeba kuyuka bibena kulanguluka muntu apa bino twatendeka kwisamba nanji byaamba Baibolo. Nangwa byonkabyo, mwina nzubo wakonsha kukumya kuba’mba: ‘Nga we ubena kungipuzha ñanyi, kabiji wafuma pi? Pano nga byo abena kungipuzha byo bi ka?’ Onkao mambo, twafwainwa kwesekesha kumona kuba’mba mwina nzubo wakasuluka. (Fili. 2:3, 4) Twakonsha kuba byepi bino?
16 Kalama wenda umo wingijisha ano mashinda. Patanshi wimuna mwina nzubo apa bino wamupa talakiti wa kuba’mba Nanchi Mukeba Kuyuka Bukine Nyi? ne kwamba’mba: “Tubena kupana uno talakiti ku bantu bonse ba mu ino mpuzha. Uno talakiti waamba pa mepuzho atanu na bumo epuzha bantu bavula. Uno talakiti ye nemupa wenu.” Uno mulongo washimikizha’mba bantu bavula bakasuluka bingi inge bayuka kyo twaishila pa nzubo yabo. Javula kipela bingi kutendeka kwisamba nabo. Uno kalama wenda wipuzha muntu amba: “Nanchi mwakilangulukapo kala pa ano mepuzho nyi?” Inge mwina nzubo wasalapo bwipuzho bumo, uno kalama uzhikula mu talakiti ne kwisamba nanji byaamba Baibolo pa bobo bwipuzho. Inge wabula kusala bwipuzho, aye mwine mulongo usala bwipuzho ne kwisamba na mwina nzubo kwa kubula kumulengesha bumvu. Kuji mashinda avula bingi a kutendekelamo mwisambo. Mu mapunzha amo, kyawama kukimuna mwina nzubo, bino mwamubula kyo mwaendela. Kyanema bingi kupimpulanga mashinda a kusolomokelamo bantu pa kuba’mba bomvwe mambo etu.
TWAJIJILAI KULONDELA MUZHILO WAWAMA MU MWINGILO WENU
17 Ñanyi bintu byo twafunda byakonsha kwitukwasha kulondela Muzhilo Wawama kimye kyo tubena kusapwila? Tunemeka muntu yense ye twatana pa nzubo mu mwingilo. Kabiji tunemeka mazubo a bantu ne bipe byabo. Twibikako kwingila mwingilo wa kusapwila pa kimye bantu kyo batanwa pa mazubo ne kimye kyo bakonsha kutako muchima. Kabiji twamba mambo awama mu jishinda jawama jilengela bantu ba mu nyaunda yetu kukeba kuteleka.
18 Inge saka tunemeka bantu byonka byo tukeba kwitunemeka mufuma bintu byawama. Umvwe twaikala na lusa ne kunemeka bakwetu, tulengela kyeya kyetu kusama, kabiji tumwesha kuba’mba tubena kulondela mafunde a mu Binembelo, kino kileta lukumo kwi Shetu wa mwiulu. (Mat. 5:16) Jishinda jo tusolomokelamo bantu jakonsha kwibalengela kwiya mu bukine. (1 Timo. 4:16) Nangwa kya kuba bantu bo tusapwila baswa byambo bya Bufumu nangwa ne, twikala na lusekelo pa kuyuka kuba’mba tubena kwingila papelela bulume bwetu kupwisha mwingilo wetu. (2 Timo. 4:5) Twayai atweba bonse tubenga byonka byaubanga mutumwa Paulo wanembele’mba: “Nguba bintu byonse na mambo a mambo awama ne kwiasapwila ku bantu.” (1 Ko. 9:23) Kabiji twayai tutwajijile kulondela Muzhilo Wawama mu mwingilo wetu.
^ ***w14 6/1 p. 3 Lukatazho Lwakumbana Ntanda Yonsetu***
MUTWE WA PA NKUPIKO | LESA BYO AMONA KUPEPA FWANKA
Lukatazho Lwakumbana Ntanda Yonsetu
Kupepa fwanka kwatama bingi.
Bantu 100,000,000 bo bafwile na mambo a kupepa fwanka mu kitota kya myaka kyapitapo.
Bantu pepi 6,000,000 bo bafwa pa mwaka pa mwaka.
Ko kuba’mba mu masekondi 6 muntu umo wafwainwa kufwa.
Kabiji bantu babena kufwa na fwanka babena kuvujilakotu.
Batala pa bumi bwa bantu bamba’mba umvwe kya kuba bantu batwajijila na kupepa, ko kuba’mba mu mwaka wa 2030 bantu bakafwanga pa mwaka pa mwaka bakakila pa 8,000,000. Kabiji baketekela kuba’mba pa kupwa kitota kya myaka kya bu 21, bantu 1,000,000,000 bo bakafwa na mambo a kupepa fwanka.
Fwanka kechi wipayatu bantu bapepa ne. Bisemi muji bapepa fwanka nabyo biyanda mu milanguluko ne konauna mali, kabiji bantu 600,000 babula kupepa bo bafwa pa mwaka pa mwaka na mambo a kupeema bwishi. Kino kilengela bantu bavula kukolwa ne kutaya mali avula pa kuba’mba babukwe.
Kupusanako na bikola bikatazha badokotala kutana muchi pa kuba’mba babuke muntu, luno lukatazho lwakonsha kupwa. Dokotala, aye Margaret Chan Mukulumpe utangijila kipamo kya World Health Organization, waambile’mba: “Lukatazho lwa kupepa fwanka bantu bene bo beletela, kabiji umvwe kya kuba makafulumende aingila na ngovu akonsha kupwisha luno lukatazho.”
Mu byalo byavula baeseka bingi kupwisha luno lukatazho. Mu August 2012, byalo pepi na 175 byaumvwañene pa byo bafwainwa kuba pa kuba’mba bapwishe lukatazho lwa kupepa fwanka. Pano bino, bipamo bipanga fwanka bilengela luno lukatazho kubula kupwa kabiji ne bantu bekala bazha ku fwanka kibakatazha kuleka. Pa mwaka pa mwaka, bipamo bilenga fwanka bitaya mali avula pa kutentemesha fwanka pa kuba’mba bantu bapotenga kikatakata babakazhi ne banyike bekala mu byalo binonshi. Na mambo a mujojo wa kukeba kupepa fwanka, pa bantu 1 bilyonyi bapepa fwanka bavula bo bakakolwa. Umvwe kya kuba bantu bapepa fwanka babula kuleka, bantu bakafwa panyuma ya myaka 40 bakavula bingi.
Bantu bavula kibakatazha kuleka kupepa fwanka na mambo a kumutentemesha ne kutekwa buzha. Bino byo byamwekejile Naoko. Watendekele kupepa byo ajingatu mwanyike. Byo baambanga mu mapepala a byambo ne pa mwela, byamulengejile kutendeka kupepa. Nangwa kya kuba wayukile kuba’mba bansemi yanji bafwile na mambo a kansa wa ku mapwapwa, watwajijile na kupepa saka aji na baana banji babakazhi babiji. Waambile’mba: “Naakaminwe amba nkekala na kansa wa ku mapwapwa kabiji nalangulukanga ne pa bumi bwa baana bami, pano bino kechi nalekele ne. Kyankatezhe kuleka.”
Nangwa byonkabyo, Naoko walekele kupepa fwanka. Kyamulengejile kuba’mba aleke kupepa kyo kyakwasha ne bantu bavula kuleka kupepa fwanka. Ñanyi kintu kyamukwashishe? Kino kintu kyaambiwapo mu mutwe walondelapo.
[Tubyambo twa mushi]
Bintu byo bafwainwa kuba ke kulumbulwila bantu pa bintu byatama bifuma mu kupepa fwanka, kukanya bipamo bipotesha fwanka, kubaishako misonko ya fwanka ne kumonapo mashinda a kukwashishamo bantu pa kuba’mba baleke kupepa fwanka.